text:
Kasi Tingavwara Wuli Wunthu Uphya na Kuleka Kuwuvuraso?
“Vwarani wunthu uphya.”—KOL. 3:10.
SUMU: 43, 106
1, 2. (a) Chifukwa wuli tingaŵa na wunthu uphya? (b) Kasi ni mikhaliro wuli iyo yikusangika pa Ŵakolose 3:10-14, iyo ntchigaŵa cha wunthu uphya?
“WUNTHU uphya.” Mazgu agha ghakusangika pa malo ghaŵiri mu Baibolo la Malemba Ghakupatulika mu Mang’anamuliro gha Charu Chiphya. (Efe. 4:24; Kol. 3:10) Mazgu agha ghakuyowoya za wunthu “uwo ukalengeka mwakuyana na khumbo la Chiuta.” Tingaŵa na wunthu uphya. Chifukwa wuli? Chifukwa Yehova wali kutilenga mu chikozgo chake. Lekani tingaŵa na mikhaliro yiwemi iyo Chiuta wali nayo.—Gen. 1:26, 27; Efe. 5:1.
2 Chifukwa cha kwananga uko tili kuhara ku ŵapapi ŵithu ŵakwamba, nyengo zinyake tikuŵa na makhumbiro ghaheni. Kweniso tikuŵa na makhumbiro agha chifukwa cha ku malo uko tikukhala. Kweni Yehova wangatovwira kuti tiŵe munthu uyo iyo wakukhumba. Tidumbiskanenge mikhaliro yakupambanapambana iyo ni wunthu uphya, iyo mpositole Paulosi wakalemba. Kuchita nthena kutovwirenge kuti tiŵe munthu uyo Yehova wakukhumba. (Ŵerengani Ŵakolose 3:10-14.) Kweniso tidumbiskanenge umo tingalongolera mikhaliro iyi para tikupharazga.
“NDIMWE MUNTHU YUMOZA”
3. Kasi ni mukhaliro wuli uwo ntchigaŵa cha wunthu uphya?
3 Pamanyuma pakuti Paulosi watichiska kuti tivware wunthu uphya, wakati tileke kutemwera. Chifukwa kuleka kutemwera ntchigaŵa cha wunthu uphya. Wakati: “Pakati pinu paŵavyenge Mugiriki panji Muyuda, wakukotoleka nesi wambura kukotoleka, mulendo, Musukuti, muzga, nesi mwanangwa.” * Chifukwa wuli mu mpingo mukwenera yayi kusankhana chifukwa cha kupambana fuko, mtundu, panji umo tikusangira? Chifukwa awo ŵakulondezga nadi Khristu ŵakuŵa “munthu yumoza.”—Kol. 3:11; Gal. 3:28.
4. (a) Kasi ŵateŵeti ŵa Yehova ŵakwenera kuchita wuli na ŵanyawo? (b) Kasi ni vinthu wuli ivyo vingapangiska Ŵakhristu kuti ŵaleke kukolerana?
4 Awo ŵali kuvwara wunthu uphya, ŵakuchindika Ŵakhristu ŵanyawo kweniso ŵanthu awo Mbakaboni yayi. Ŵakuchita nthena kwali ŵakupambana fuko panji kasangiro. (Rom. 2:11) Kweni kuchita nthena nkhwakusuzga mu vyaru vinyake. Mwachiyelezgero, Ŵakaboni ŵanandi ku South Africa ŵachali kukhala ku malo agho kumanyuma boma likanozga kuti ŵanthu ŵakhalengeko mwakuyana na mtundu wawo. Ŵanyake ŵakukhala mu matawuni gha ŵanthu ŵakavu, mu matawuni gha ŵanthu ŵafipa pera, panji uko kukakhalanga ŵakaladi. Wupu Wakulongozga ukachiska ŵabali na ŵadumbu kuti ‘ŵasanuzge’ chitemwa chawo. Ntheura mu Okutobala 2013, Wupu Wakulongozga ukazomerezga ndondomeko yapadera kuti yiwovwire ŵabali na ŵadumbu kuti ŵamanyane makora. (2 Kor. 6:13, mazgu ghamusi) Kasi yikaŵa ndondomeko wuli?
5, 6. (a) Kuti ŵanthu ŵa Chiuta ŵalutilire kukolerana mu charu chinyake, kasi pakanozgeka ndondomeko wuli? (Wonani chithuzithuzi chakwamba.) (b) Kasi paŵa uwemi wuli?
5 Ŵabali ŵakanozga ndondomeko yakuti mipingo yiŵiri yakupambana viyowoyero panji fuko yiŵirenge lumoza masabata ghanyake. Ŵabali na ŵadumbu mu mipingo yose yiŵiri, ŵakapharazgiranga lumoza, kuwungana lumoza, ndiposo kulyera lumoza chakurya mu nyumba zawo. Mipingo yinandi yikachita ivi. Ndipo ofesi ya munthavi yikapokera malipoti ghawemi chomene. Ŵanthu awo Mbakaboni yayi nawo ŵakayowoya viwemi vinandi. Muliska munyake wakati: “Ndine Kaboni yayi. Kweni ningamubisani yayi kuti mukupharazga mwakukolerana chomene nangauli mukupambana fuko.” Kasi ŵabali na ŵadumbu ŵakajipulika wuli na ndondomeko iyi?
6 Pakwamba, mudumbu munyake wakuyowoya Chixhosa zina lake Noma, wakakhumbanga yayi kuchemera ku nyumba kwake ŵabali ŵazungu ŵa mu mpingo wa Chingelezi, chifukwa wakaŵa mukavu. Kweni wakati wapharazgira lumoza na ŵabali awo ŵakaŵa ŵazungu na kurya nawo lumoza chakurya mu nyumba zawo, wakayowoya kuti: “Ŵazungu mbanthu nga ndise.” Nyengo yikati yakwana kuti ŵabali ŵa mu mpingo wa Chixhosa ŵacheme ŵabali ŵa mu mpingo wa Chingelezi mu nyumba zawo, mudumbu Noma wakaphika chakurya na kuchemera ŵabali ŵanyake ku nyumba kwake. Pa ŵabali aŵa pakaŵa muzungu uyo wakaŵa mubali mulara. Noma wakati: “Chikaŵa chakukondweska chomene kuwona kuti mubali muzungu wakakhumbanga kukhala pa kireti ilo likaŵa pasi.” Chifukwa cha ndondomeko iyi, ŵabali na ŵadumbu ŵakusanga ŵabwezi ŵaphya ndipo ŵakuŵikapo mtima kuti ŵalutilirenge kusanuzga chitemwa chawo.
“MUŴE NA MTIMA WA CHIWURAVI, NA LUSUNGU”
7. Chifukwa wuli nyengo zose tikwenera kulongora chiwuravi ku ŵanyithu?
7 Tilutilirenge kusangana na masuzgo m’paka apo charu cha Satana chizamumalira. Tikusuzgika chifukwa cha kusoŵa ntchito, matenda, kutambuzgika, masoka gha chilengiwa, ŵankhungu ŵakutibira katundu, panji na vinyake. Kuti tovwirane pa nyengo yakusuzga iyi, tikwenera kuŵa na chiwuravi chanadi. Para tili na chiwuravi ku ŵanyithu tiŵalengerenge lusungu. (Efe. 4:32) Mikhaliro iyi ntchigaŵa cha wunthu uphya ndipo yitovwirenge kuti tiyezge Chiuta na kupembuzga ŵanyithu.—2 Kor. 1:3, 4.
8. Kasi pakuŵa uwemi wuli para tikulongora chiwuravi na lusungu ku ŵabali wose mu mpingo? Yowoyani chiyelezgero.
8 Kasi tingalongora wuli kuti tikughanaghanira ŵabali awo ŵafuma ku vyaru vinyake panji awo ŵali na masuzgo ghanyake mu mpingo withu? Tikwenera kuŵapokelera na mawoko ghaŵiri na kuŵa nawo paubwezi kuti ŵawone kuti nawo mbakukhumbikwa mu mpingo. (1 Kor. 12:22, 25) Wonani ivyo vikachitikira Dannykarl uyo wakafuma ku Philippines na kusamira ku Japan. Pakuti wakaŵa mulendo, uko wakagwiranga ntchito ŵanyake ŵakamupaturanga. Pamanyuma, wakaluta ku maungano gha Ŵakaboni ŵa Yehova. Dannykarl wakati: “Ŵanthu ŵanandi ŵakaŵa ŵa ku Japan. Kweni ŵakanipokelera na mawoko ghaŵiri nga kuti ŵakunimanya kale.” Wakalutilira kuchita makora mwauzimu chifukwa cha lusungu ulo ŵabali na ŵadumbu ŵakamulongoranga. Wakabatizika ndipo pasono ni mubali mulara. Ŵalara ŵakuwona kuti ŵatumbikika chomene kuŵa na Dannykarl na muwoli wake mu mpingo. Ŵalara ŵakuŵalumba chomene, ŵakuti: “Pakuti mbapayiniya, ŵakukhala umoyo wambura kukhumba vinandi, ndipo ŵabali na ŵadumbu ŵakusambirako kwa iwo pa nkhani ya kupenja dankha Ufumu.”—Luka 12:31.
9, 10. Yowoyani viyelezgero ivyo vikulongora kuti tikutumbikika para tikulengera lusungu ŵanthu mu uteŵeti.
9 Para tikupharazga uthenga wa Ufumu, tikuŵa na mwaŵi wa kuchita icho “ntchiwemi kwa wose.” (Gal. 6:10) Ŵakaboni ŵanandi ŵakulengera lusungu ŵalendo ŵakufuma ku vyaru vinyake, ndipo ŵakuyezga kusambira chiyowoyero chawo. (1 Kor. 9:23) Ŵakutumbikika chomene chifukwa cha kuchita nthena. Mwachiyelezgero, mudumbu munyake mupayiniya wa ku Australia, zina lake Tiffany, wakasambira Chiswahili kuti wawovwire mpingo wa Chiswahili mu tawuni ya Brisbane. Tiffany watumbikika chomene nangauli chikaŵa chakusuzga kusambira chiyowoyero chiphya. Iyo wakati: “Para mukukhumba kuti mukondwenge na uteŵeti, mbwe mwambe kuteŵetera mu mpingo wa chiyowoyero chinyake. Vikuŵa nga waluta ku charu chinyake, uku uli mu charu chako mwenemumo. Ukumanyana na ŵabali ŵakupambanapambana pa charu chose ndipo ukujiwonera wekha kukolerana uko kuli pakati pithu.”
10 Wonani ivyo banja linyake nalo likachita ku Japan. Sakiko mwana msungwana wa banja ili, wakati: “M’ma 1990, kanandi mu uteŵeti tikakumananga na ŵanthu ŵa ku Brazil. Para taŵaŵerengera Malemba nga ni Chivumbuzi 21:3, 4, panji Salimo 37:10, 11, 29 mu Baibolo lawo la Chiphwitikizi, ŵakategherezganga chomene, ndipo nyengo zinyake ŵakathiskanga masozi.” Kweni banja ili likalutilira kuŵalongora lusungu ŵanthu aŵa. Sakiko wakati: “Tikati tawona kuti ŵali na njara yauzimu, tikamba kusambira Chiphwitikizi nga ni banja.” Pamanyuma, banja ili likawovwira kuti paŵe mpingo wa chiyowoyero cha Chiphwitikizi. Kwa vyaka vinandi, banja ili lawovwira ŵanthu ŵanandi ŵakufuma ku vyaru vinyake kuŵa ŵateŵeti ŵa Yehova. Sakiko wakatiso: “Pakaŵa ntchito kusambira Chiphwitikizi, kweni vitumbiko ivyo tasanga ni vinandi chomene. Tikuwonga chomene Yehova.”—Ŵerengani Milimo 10:34, 35.
“VWARANI MTIMA WA . . . KUJIYUYURA”
11, 12. (a) Chifukwa wuli tikwenera kuŵa na maghanoghano ghakwenelera para tikukhumba kuvwara wunthu uphya? (b) Ntchivichi chingatovwira kuti tilutilire kujiyuyura?
11 Tikuvwara wunthu uphya kuti ŵanthu ŵatilumbenge yayi, kweni kuti tichindike Yehova. Kumbukani kuti nyengo yinyake mungelo wakufikapo wakaleka kupulikira Chiuta chifukwa cha kunyada. (Yaniskani na Ezekiyeli 28:17.) Ipo ntchakusuzga chomene kwa taŵanthu ŵakwananga kuleka kunyada na kujikuzga. Kweni ntchamachitiko kuvwara mtima wa kujiyuyura. Ntchivichi chingatovwira kuchita nthena?
12 Kuti tilutilire kuŵa ŵakujiyuyura, tikwenera kusanga nyengo ya kughanaghanira ivyo taŵerenga mu Mazgu gha Chiuta. (Doto. 17:18-20) Tikweneraso kughanaghanira umo Yesu wakasambizgiranga, kweniso umo wakachitiranga uteŵeti wake mwakujiyuyura. (Mat. 20:28) Nyengo yinyake, Yesu wakageziska malundi gha ŵapositole ŵake. (Yoh. 13:12-17) Nyengo zose tikwenera kulomba mzimu wa Chiuta kuti utovwire kuleka kughanaghana kuti tikuluska ŵanyithu.—Gal. 6:3, 4; Fil. 2:3.
13. Kasi pakuŵa vitumbiko wuli para tikujiyuyura?
13 Ŵerengani Zintharika 22:4. Wose awo ŵakusopa Chiuta ŵakwenera kujiyuyura ndipo ŵakutumbikika para ŵachita nthena. Para ndise ŵakujiyuyura, vikovwira kuti mu mpingo muŵe mtende kweniso kukolerana. Kweniso Chiuta watilengerenge lusungu para tikulutilira kujiyuyura. Mpositole Petrosi wakati: “Imwe mose mujivwalike mtima wa kujiyuyura, chifukwa Chiuta wakususka ŵakujikuzga, kweni ŵakujiyuyura wakuŵapa lusungu lukuru.”—1 Pet. 5:5.
“VWARANI MTIMA WA . . . KUZIKA, NA KUZIKIRA”
14. Kasi ni njani uyo ntchiyelezgero chiwemi chomene pa nkhani ya kuzika na kuzikira?
14 Mazuŵa ghano, ŵanthu awo mbakuzika na kuzikira, ŵakuwoneka kuti mbaturo chomene. Kweni uwu mbunenesko yayi. Mikhaliro iyi yikufuma kwa Yehova, uyo ngwankhongono chomene kuluska waliyose panji chilichose. Yehova Chiuta ntchiyelezgero chiwemi chomene pa nkhani ya kuzika na kuzikira. (2 Pet. 3:9) Ghanaghanirani umo Chiuta wakazgolera Abrahamu na Loti kwizira mwa mungelo ŵati ŵamufumba mafumbo. (Gen. 18:22-33; 19:18-21) Kweniso Yehova wakazikira na mtundu wa Israyeli kwa vyaka vyakujumpha 1,500 ŵati ŵamugalukira.—Ezek. 33:11.
15. Kasi Yesu wakalongora wuli kuzika na kuzikira?
15 Yesu wakaŵa “wakuzika.” (Mat. 11:29) Wakazikiranga na ŵasambiri ŵake para ŵatondeka kuchita makora. Nyengo yose iyo Yesu wakachitanga uteŵeti wake pa charu chapasi, wakazizipizga vinthu viheni ivyo ŵalongozgi ŵa matchalitchi ŵakamuyowoyeranga. Kweni wakaŵa wakuzika na kuzikira m’paka apo wakafwira. Apo wakasuzgikanga pa nkhuni lakusuzgikirapo, Yesu wakalomba kwa Adada ŵake kuti ŵaŵagowokere awo ŵakamukoma. Wakati: “Ŵakumanya chara icho ŵakuchita.” (Luka 23:34) Yesu ntchiyelezgero chiwemi chomene pa nkhani ya kuzika na kuzikira. Wakachitanga nthena nanga mphanyengo iyo wakapulikanga vyakuŵinya na kusuzgika maghanoghano.—Ŵerengani 1 Petrosi 2:21-23.
16. Kasi tingalongora wuli kuzika na kuzikira?
16 Kasi tingalongora wuli kuzika na kuzikira? Paulosi wakazunura nthowa yimoza apo wakalembera Ŵakhristu ŵanyake kuti: “Lutilirani kuzizipizgirana na kugowokerana na mtima wose usange munthu wali na chifukwa chakudandawulira na munyake. Nga umo Yehova wakamugowokelerani na mtima wose, ndimo namweso muchitirenge.” (Kol. 3:13) Unenesko ngwakuti, tikwenera kuzika na kuzikira kuti tipulikire dango ili. Kweniso para tikugowoka, tilutilirenge kukolerana mu mpingo.
17. Chifukwa wuli ntchakuzirwa kuŵa ŵakuzika na kuzikira?
17 Mkhristu wakuchita kukhumba yayi kuti waŵe wakuzika na kuzikira. Waliyose wakwenera kuŵa na mikhaliro iyi kuti wazakapone. (Mat. 5:5; Yak. 1:21) Kweni chakuzirwa chomene ntchakuti mikhaliro iyi yikutovwira kuti tilumbe Yehova na kovwira ŵanyithu kuti nawo ŵaŵe ŵakuzika na kuzikira.—Gal. 6:1; 2 Tim. 2:24, 25.
“VWARANI CHITEMWA”
18. Chifukwa wuli chitemwa na kuleka kutemwera vikwendera lumoza?
18 Munthu wangalongora mikhaliro yose iyo tadumbiskana mu nkhani iyi para wali na chitemwa. Mwachiyelezgero, msambiri Yakobe wakapeleka ulongozgi ku ŵabali chifukwa ŵakatemweranga ŵasambazi. Wakati mukhaliro uwu ukususkana na dango lakuti: “Utemwenge mzengezgani wako umo ukujitemwera wamwene.” Pamanyuma wakayowoyaso kuti: “Mukwananga usange mukulutilira kutemwera.” (Yak. 2:8, 9) Para tikutemwa ŵanyithu, tichitenge vinthu mwakutemwera yayi chifukwa cha kupambana masambiro, fuko, panji umo tikusangira. Tileke kutemwa ŵanthu ŵanyake mwapachanyapachanya waka.
19. Chifukwa wuli ntchakuzirwa kujivwalika chitemwa?
19 Chitemwa “chikuzikira” ndipo “ntchalusungu” kweniso “chikujitukumura yayi.” (1 Kor. 13:4) Tikwenera kuŵa ŵakuzikira, ŵalusungu, kweniso ŵakujiyuyura kuti tilutilire kupharazgira ŵanyithu uthenga wa Ufumu. (Mat. 28:19) Mikhaliro iyi yikutovwiraso kuti tikhalenge makora na ŵabali na ŵadumbu wose mu mpingo. Kasi pali uwemi wuli para tili na chitemwa chanthena? Mpingo uŵenge wakukolerana, ndipo Yehova walumbikenge, kweniso ŵanthu ŵanyake ŵangiza mu mpingo. Lekani pakuyowoya za wunthu uphya, Baibolo likumalizga na mazgu ghakuti: “Padera pa vinthu vyose ivi, vwarani chitemwa, pakuti chitemwa chikukakilira ŵanthu pamoza.”—Kol. 3:14.
“MULUTILIRE KUZGOKA ŴAPHYA”
20. (a) Kasi ni mafumbo wuli agho waliyose wakwenera kujifumba, ndipo chifukwa wuli? (b) Kasi tikulindilira vichi?
20 Waliyose wakwenera kujifumba kuti, ‘Ni vinthu wuli vinyake ivyo nkhwenera kuchita kuti nivure wunthu wakale na kuleka kuvwaraso?’ Tikwenera kulomba kufumira pasi pamtima kuti Chiuta watovwire kusintha maghanoghano na nkharo iyo yingatitondeska kuzakahara Ufumu wa Chiuta. (Gal. 5:19-21) Tikweneraso kujifumba kuti, ‘Kasi nkhulutilira kuzgoka muphya mu kaghanaghaniro kane?’ (Efe. 4:23, 24) Ŵakhristu wose ŵakwenera kulutilira kuvwara wunthu uphya na kuleka kuvuraso. Ghanaghanirani umo umoyo uzamunozgera mu charu chiphya para waliyose wazakavwara wunthu uphya na kuŵa wakufikapo.
^ ndime 3 Mu nyengo iyo Baibolo likalembekeranga, Musukuti wakawonekanga wapasi chomene chifukwa wakaŵanga wambura kusambira.


c: text/html

text:
Kasi Ivyo Ŵanthu Awo Ŵakuti Ŵangufwa Ŵakuyowoya Ni Vyaunenesko?
Ivyo Baibolo likuyowoya
Ŵanthu ŵanandi awo ŵakuti ŵangufwa ŵakutemwa kuyowoya kuti ŵakusintha thupi lawo, panji kuwona ungweru ukuru, panji malo ghawemi chomene. Buku linyake likuti: ‘Ŵanyake ŵakuti uwu ni mwaŵi wakuwonerako kuchanya, malo ghawemi kuluska charu chapasi.’ (Recollections of Death) Nangauli mu Baibolo mulije nkhani za nthena izi, kweni likutovwira kumanya ivyo vikuchitika para munthu wafwa.
Munthu wakufwa wakumanya kanthu yayi.
Baibolo likuti “ŵakufwa ŵakumanya kalikose chara.” (Mupharazgi 9:5) Para munthu wafwa, wakulutaso ku malo ghanyake ghalighose yayi, ndipo wakuŵaso wamoyo yayi. Mu Baibolo mulije vyakuti para munthu wafwa, mzimu ukulutilira kuŵa wamoyo. (Ezekiyeli 18:4) Ntheura, ivyo ŵanthu awo ŵakuti ŵangufwa ŵakuyowoya kuti ŵanguwona kuchanya, helo, panji umoyo unyake uwemi, ni vyautesi.
Kasi Lazaro wakayowoya vichi wati wawuskika?
Mu Baibolo muli nkhani ya Lazaro uyo wakafwa nadi. Yesu wakamuwuska pati pajumpha mazuŵa ghanayi. (Yohane 11:38-44) Lazaro waŵenge kuti wakaluta ku malo ghanyake ghawemi uko wakakondwanga, mphanyi zikaŵa nkhaza kuti Yesu wamuwuske. Lazaro wati wawuka, wakayowoyapo yayi kuti wakaŵa ku malo ghanyake wati wafwa. Wayowoyengepo, mphanyi vikalembeka mu Baibolo. Pakuyowoya vya nyifwa ya Lazaro, Yesu wakati Lazaro wagona tulo, kung’anamura kuti wakamanyanga chilichose yayi.—Yohane 11:11-14.

robotstxt: allowed

filter: keep


text:
MUTU 14
Umo Mungachitira Kuti Muŵe Ŵakukondwa mu Banja Linu
Kasi mwanalume wakwenera kuchita vichi kuti waŵe mfumu muwemi?
Kasi mwanakazi wangachita vichi kuti waŵe muwoli muwemi?
Kasi ŵapapi ŵakwenera kuchita vichi kuti ŵaŵe ŵapapi ŵawemi?
Kasi ŵana ŵangawovwira wuli kuti mu banja muŵe chimwemwe?
1. Kasi ntchivichi chingawovwira kuti banja liŵe lakukondwa?
YEHOVA CHIUTA wakukhumba kuti mukondwenge mu banja linu. Mazgu ghake, Baibolo, ghakupeleka ulongozgi kwa waliyose mu banja. Baibolo likulongosora ivyo waliyose wakwenera kuchita mu banja. Para waliyose mu banja wakulondezga ulongozgi uwo Chiuta wakupeleka, banja likuŵa lachimwemwe. Yesu wakati: “Ŵakukondwa ni awo ŵakupulika mazgu gha Chiuta na kughasungilira.”
2. Kasi tikwenera kumanya fundo wuli kuti tiŵe ŵachimwemwe mu banja?
2 Kuti tiŵe ŵachimwemwe mu banja, tikwenera kumanya fundo yakuti Yehova, uyo Yesu wakati “Adada ŵithu,” ndiyo wali kwambiska banja. (Mateyu 6:9) Banja lililose pa charu chapasi liliko chifukwa cha Adada ŵithu ŵakuchanya. Ndipo ndiwo ŵakumanya icho chingawovwira kuti banja liŵe lachimwemwe. (Ŵaefeso 3:14, 15) Kasi Baibolo likusambizga kuti waliyose wali na udindo wuli mu banja?
CHIUTA NDIYO WALI KWAMBISKA BANJA
3. Kasi Baibolo likuti ni njani wakambiska banja, ndipo chifukwa wuli tingagomezga kuti uwu mbunenesko?
3 Yehova wakati walenga ŵanthu ŵakwamba, Adamu na Eva, wakaŵakwatiska. Wakaŵaŵika mu paradiso wakutowa chomene pa charu chapasi ndipo wakaŵaphalira kuti ŵababe ŵana. Paradiso uyu wakachemekanga munda wa Edeni. Yehova wakati: “Babanani, mwandane muzuzge charu chapasi na kuchithereska.” (Genizesi 1:26-28; 2:18, 21-24) Nkhani iyi ntchidokoni waka yayi, chifukwa Yesu wakalongora kuti ivyo buku la Genizesi likuyowoya pa nkhani ya uyo wakambiska banja ni vyaunenesko. (Mateyu 19:4, 5) Nangauli tili na masuzgo ghanandi ndipo umoyo withu sono ukupambana na umo Chiuta wakakhumbiranga, kweni tiyeni tiwone icho chingawovwira kuti tiŵe ŵakukondwa mu banja.
4. (a) Kasi waliyose wangawovwira wuli kuti mu banja muŵe chimwemwe? (b) Chifukwa wuli ntchakuzirwa kusambira ivyo Yesu wakachitanga?
4 Para waliyose mu banja wangaŵa na chitemwa nga ni Chiuta, wangawovwira kuti muŵe chimwemwe. (Ŵaefeso 5:1, 2) Kweni kasi tingamulondezga wuli Chiuta, pakuti tikumuwona yayi? Tingamanya umo Yehova wakuchitira vinthu chifukwa wakatuma mwana wake wakwamba pa charu chapasi. (Yohane 1:14, 18) Apo Mwana wake, Yesu Khristu, wakaŵa pa charu chapasi, wakachitanga vinthu nga umo Adada ŵake ŵakuchitira. Para munthu wawona Yesu na kupulika ivyo wakayowoyanga, vikaŵanga nga wali na Yehova ndiposo nga ndiyo wakuyowoya. (Yohane 14:9) Ntheura, waliyose mu banja wangawovwira kuti mu banja muŵe chimwemwe para wangasambira chitemwa icho Yesu wakalongora na kuchita nga ndiyo.
UYO ŴAFUMU ŴAKWENERA KUTOLERAKO
5, 6. (a) Kasi ŵanalume ŵakutora ŵangasambirako vichi kwa Yesu umo wakuchitira na mpingo? (b) Kasi tikwenera kuchita vichi kuti Chiuta watigowokere zakwananga?
5 Baibolo likuti mfumu waliyose wakwenera kuchita vinthu na muwoli wake nga umo Yesu wakachitira na ŵasambiri ŵake. Wonani ulongozgi uwu wa mu Baibolo: “Ŵafumu, lutilirani kutemwa ŵawoli ŵinu, umo Khristu nayo wakatemwera mpingo na kujipeleka yekha chifukwa cha iwo . . . Ntheura ŵafumu nawo ŵatemwenge ŵawoli ŵawo nga ni mathupi ghawo. Mwanalume uyo wakutemwa muwoli wake wakujitemwa yekha. Pakuti palije munthu uyo wakutinkha thupi lake, kweni wakulilyeska na kulipwelelera, umo Khristu nayo wakuchitira na mpingo.”
6 Yesu wakuwutemwa mpingo wa ŵasambiri ŵake, ntheura ŵanalume ŵakutora ŵakwenera kusambirako kwa iyo. Yesu “wakalutilira kuŵatemwa m’paka kuumaliro,” ndipo wakapeleka umoyo wake chifukwa cha iwo, nangauli ŵakaŵa ŵakwananga. (Yohane 13:1; 15:13) Ntheura, ŵafumu nawo ŵakuphalirika kuti: “Lutilirani kutemwa ŵawoli ŵinu ndipo mungaŵanga ŵakali kwa iwo yayi.” (Ŵakolose 3:19) Kasi ntchivichi chingawovwira mfumu kuti walondezge ulongozgi uwu, chomenechomene para muwoli wake wakuchita vinthu mwambura mahara? Wakwenera kukumbuka ivyo nayo wakubuda kweniso ivyo wakwenera kuchita kuti Chiuta wamugowokere. Kasi wakwenera kuchita vichi? Wakwenera kugowokera awo ŵakumunangira, kweniso muwoli wake. Muwoli nayo ndimo wakwenera kuchitira. (Ŵerengani Mateyu 6:12, 14, 15.) Lekani ŵanthu ŵanyake ŵakuyowoya kuti nthengwa yikukhora para mfumu na muwoli ŵakugowokerana.
7. Kasi Yesu wakamanyanga vichi vya ŵasambiri ŵake, ndipo ŵafumu ŵangasambirako vichi?
7 Ŵanalume ŵakutora ŵakwenera kumanyaso kuti nyengo zose Yesu wakaghanaghaniranga ŵasambiri ŵake. Wakamanyanga ivyo ŵakatondekanga na ivyo ŵakakhumbanga. Mwachiyelezgero, apo ŵasambiri ŵakavuka, Yesu wakati: “Zaninge, imwe mwekha ku malo ghamayiyi na kupumulapo pachoko.” (Mariko 6:30-32) Ŵawoli nawo mukwenera kuŵaghanaghanira. Baibolo likuti ŵanakazi “ntchiŵiya chambura kukhora,” ndipo ŵafumu ŵakwenera kuŵapa “ntchindi.” Chifukwa wuli? Chifukwa ŵafumu na ŵawoli, wose “ŵazamuhara chawanangwa chikuru cha umoyo.” (1 Petrosi 3:7) Ŵafumu ŵakwenera kumanya kuti chakuzirwa chomene kwa Chiuta nkhugomezgeka, vilije kanthu kuti munthu ni mwanalume panji mwanakazi.
8. (a) Chifukwa wuli “mwanalume uyo wakutemwa muwoli wake wakujitemwa yekha”? (b) Kasi Baibolo likung’anamura vichi para likuti mfumu na muwoli ni “thupi limoza”?
8 Baibolo likuti “mwanalume uyo wakutemwa muwoli wake wakujitemwa yekha.” Kuyana na ivyo Yesu wakayowoya, mwanalume na muwoli wake “mbaŵiriso yayi, kweni thupi limoza.” (Mateyu 19:6) Ntheura, ŵakwenera yayi kugonana na munthu munyake. (Zintharika 5:15-21; Ŵahebere 13:4) Para ŵakughanaghanirana, ŵangagonana yayi na munthu munyake. (1 Ŵakorinte 7:3-5) Fundo yakuzirwa njakuti: “Palije munthu uyo wakutinkha thupi lake, kweni wakulilyeska na kulipwelelera.” Ŵafumu ŵakwenera kutemwa ŵawoli ŵawo nga umo ŵakujitemwera ŵekha, chifukwa Yesu Khristu, uyo ni mutu wawo, wazamuŵafumba umo ŵakuchitira.
9. Kasi lemba la Ŵafilipi 1:8, likuti Yesu wali na mukhaliro wuli, ndipo chifukwa wuli ŵafumu ŵakwenera kutemwa chomene ŵawoli ŵawo?
9 Mpositole Paulosi wakayowoya za ‘chitemwa chikuru icho Khristu Yesu wali nacho.’ (Ŵafilipi 1:8) Chitemwa ichi ndicho chikawovwira ŵanakazi kuti ŵakhuke kuŵa ŵasambiri ŵa Yesu. (Yohane 20:1, 11-13, 16) Ntheura ŵawoli ŵakukhumba kuti ŵafumu ŵawo ŵaŵatemwenge chomene.
UYO ŴAWOLI ŴANGATOLERAKO
10 Kasi ŵawoli ŵangasambirako vichi kwa Yesu?
10 Kuti banja lende makora, pakwenera kuŵa wakulongozga panji kuti mutu. Yesu nayo wali pasi pa munthu munyake uyo wakuchemeka kuti Mutu wake. Baibolo likuti “Mutu wa Khristu ni Chiuta,” ndipo “mutu wa mwanakazi ni mwanalume.” (1 Ŵakorinte 11:3) Yesu wakujilambika kwa Chiuta ndipo nase tikusambirako kwa iyo, chifukwa tose tili pasi pa munthu munyake uyo tikwenera kujilambikako.
11. Kasi muwoli wakwenera kuchita wuli kwa mfumu wake, ndipo pangaŵa uwemi wuli?
11 Ŵanalume nawo mbanthu ndipo nyengo zinyake ŵakutondeka kulongozga makora mabanja ghawo. Ipo kasi muwoli wakwenera kuchita wuli? Wakwenera yayi kudelera ivyo mfumu wake wakuchita panji kumupoka mazaza kuti walongozgenge ndiyo banja. Muwoli wakwenera kukumbuka kuti Chiuta wakukhumba munthu uyo wali na mzimu wakufwasa na wakuzika. (1 Petrosi 3:4) Para mwanakazi wali na mtima uwu, chiŵenge chipusu kujilambika kwa mfumu wake visuzge viti wuli. Kweniso Baibolo likuti: “Muwoli wachindikenge chomene mfumu wake.” (Ŵaefeso 5:33) Kweni wuli usange mfumu wakukana kuchita vinthu nga ni Khristu, Mutu wake? Baibolo likuchiska ŵawoli kuti: “Mujilambikenge ku ŵafumu ŵinu, mwakuti usange ŵanyake mbambura kupulikira mazgu, ŵawojeke kwambura mazgu kwizira mu makhaliro gha ŵawoli ŵawo, chifukwa cha kuŵa ŵakaboni ŵakuwona na maso makhaliro ghinu ghatuŵa pamoza na ntchindi zikuru.”
12. Chifukwa wuli nkhwananga yayi para muwoli wakuyowoya maghanoghano ghake mwantchindi?
12 Kwali ŵakusopera lumoza kwali yayi, para muwoli wayowoya fundo yakupambana na ya mfumu wake kweni mwantchindi, chikung’anamura kuti wamuyuyura yayi. Fundo yake yingaŵa yiwemi, ndipo banja lose lingapindura para mfumu wangapulikira. Nangauli Abrahamu wakakolerana yayi na fundo yinyake iyo Sara wakayowoya ya umo ŵangamazgira suzgo linyake mu banja lawo, kweni Chiuta wakaphalira Abrahamu kuti: “Pulikira mazgu ghake.” (Ŵerengani Genizesi 21:9-12.) Ndipouli, para mfumu wakaka fundo iyo yikuleka kususkana na dango la Chiuta, muwoli kwenera kupulikira. Para wachita nthena, wakulongora kuti wakujilambika kwa mfumu wake.
13. (a) Kasi lemba la Tito 2:4, 5 likuti ŵanakazi ŵakutengwa ŵakwenera kuchita wuli? (b) Kasi Baibolo likuti wuli pa nkhani ya kupatukana na kulekana?
13 Kuti muwoli wafiske udindo wake wa kupwelelera banja, pali vinandi ivyo wakwenera kuchita. Baibolo likuti ŵanakazi ŵakutengwa ŵakwenera, “kutemwa ŵafumu ŵawo, kutemwa ŵana ŵawo, kuŵa ŵamahara, ŵatuŵa mu makhaliro, ŵagwirenge ntchito pa nyumba, ŵawemi, ŵakujilambika ku ŵafumu ŵawo.” (Tito 2:4, 5) Muwoli panji mama uyo wakuchita nthena, banja lose likumutemwa na kumuchindika. (Ŵerengani Zintharika 31:10, 28.) Ndipouli, pakuti taŵanthu tili ŵakwananga, nyengo zinyake mu banja mukuŵa masuzgo ghakuru agho ghangapangiska kuti ŵakutorana ŵapatukane panji nthengwa yimare. Baibolo likuzomerezga kupatukana para vinthu vyasuzga chomene. Kweni kupatukana ni nkhani yipusu yayi. Baibolo likuti: “Muwoli wangalekanga mfumu wake yayi. . . . Ndipo mfumu wangamulekanga yayi muwoli wake.” (1 Ŵakorinte 7:10, 11) Baibolo likuti nthengwa yingamara pekha usange yumoza mu nthengwa wachita uleŵi.
UYO ŴAPAPI ŴANGATOLERAKO
14. Kasi Yesu wakachitanga nawo wuli ŵana, ndipo ŵana ŵakukhumba vichi ku ŵapapi?
14 Umo Yesu wakachitiranga na ŵana, ntchiyelezgero chiwemi ku ŵapapi. Apo ŵanthu ŵanyake ŵakakhumbanga kukanizga ŵana kuti ŵize kwa Yesu, iyo wakati: “Ŵalekani ŵana ŵachoko ŵize kwa ine, lekani kuŵakanizga.” Baibolo likuti pamanyuma, Yesu “wakapakata ŵana na kwamba kuŵatumbika, wakaŵika mawoko ghake pa iwo.” (Mariko 10:13-16) Pakuti Yesu wakasanganga nyengo ya kuchezga na ŵana, ŵapapi nawo ndimo ŵakwenera kuchitira na ŵana ŵawo. Ŵana ŵakukhumba kuti ŵapapi ŵawo ŵachezgenge nawo kwa nyengo yitali. Ŵapapi ŵakwenera kusanga nyengo ya kuŵasambizga ŵana ŵawo, chifukwa ni udindo uwo Yehova wali kuŵapa.
15. Kasi ŵapapi ŵangachita vichi kuti ŵavikilire ŵana ŵawo?
15 Pakuti vinthu mu charu vyafika paheni chomene, ŵapapi ŵakwenera kuvikilira ŵana ŵawo ku ŵanthu awo ŵangaŵapweteka. Ŵanyake mwa ŵanthu aŵa ni awo ŵakutemwa kukolelera ŵana. Wonani umo Yesu wakavikililira ŵasambiri ŵake, awo mwachitemwa wakaŵachemanga kuti ‘tŵana.’ Apo ŵalwani ŵake ŵakamukora ndipo wakaŵa pafupi kukomeka, Yesu wakavikilira ŵasambiri ŵake. (Yohane 13:33; 18:7-9) Ŵapapi, ŵakwenera kuŵa maso na Dyabulosi, uyo wakukhumba kupweteka ŵana. Ŵakwenera kuŵachenjezgerathu za vinthu viheni ivyo vingaŵachitikira. * (1 Petrosi 5:8) Sono ndipo umoyo wakuthupi na wauzimu wa ŵana uli pangozi chomene kuluska kale.
16. Kasi ŵapapi ŵangasambirako vichi kwa Yesu pa umo wakachitiranga para ŵasambiri ŵake ŵabuda?
16 Pa usiku wakuti namachero Yesu wafwenge, ŵasambiri ŵake ŵakamba kugazgana za uyo wakaŵa mukuru pakati pawo. M’malo mwa kuŵakalipira, Yesu wakalutilira kuŵasambizga kwizira mu ivyo wakayowoyanga na kuchita. (Luka 22:24-27; Yohane 13:3-8) Para ndimwe mupapi, namwe mungasambizga ŵana ŵinu nga umo Yesu wakachitiranga. Mbunenesko kuti ŵana ŵakukhumbikwira kuŵalanga, kweni mukwenera ‘kuŵalanga mwakwenelera.’ Kukalipa waka bweka kuko yayi. Ŵapapi ŵaleke kuyowoya mazgu ghakulasa agho ghali “nga ni lupanga.” (Yeremiya 30:11; Zintharika 12:18) Ŵakwenera kulanga ŵana ŵawo mu nthowa yakuti kunthazi ŵazakawone kuti ŵapapi ŵawo ŵakachita makora.—Ŵaefeso 6:4; Ŵahebere 12:9-11.
UYO ŴANA ŴANGASAMBIRAKO
17. Kasi ŵana ŵangasambirako vichi kwa Yesu?
17 Kasi ŵana ŵangasambirako kanthu kwa Yesu? Enya. Yesu wakalongora umo ŵana ŵangapulikira ŵapapi ŵawo. Yesu wakati: “Umo Adada ŵali kunisambizgira ndimo nkhuyowoyera vinthu ivi.” (Yohane 8:28, 29) Yesu wakapulikiranga Adada ŵake ŵakuchanya, ndipo Baibolo likuphalira ŵana kuti ŵapulikirenge ŵapapi ŵawo. (Ŵerengani Ŵaefeso 6:1-3.) Yesu wakaŵa murunji, kweni wakapulikiranga ŵapapi ŵake ŵa pa charu chapasi, Yosefe na Mariya, nangauli ŵakaŵa ŵakwananga. Ichi chikawovwira kuti banja lose liŵe lachimwemwe.
18. Chifukwa wuli nyengo zose Yesu wakapulikiranga Adada ŵake ŵakuchanya, ndipo ninjani wakukondwa para ŵana ŵakupulikira?
18 Ŵana nawo ŵangachita vinthu nga ni Yesu na kukondweska ŵapapi ŵawo. Mbunenesko kuti nyengo zinyake ŵana chingaŵaŵira chakusuzga kupulikira ŵapapi ŵawo, kweni ŵakwenera kumanya kuti Chiuta wakukhumba kuti ndimo ŵachitirenge. (Zintharika 1:8; 6:20) Nyengo zose Yesu wakapulikiranga Adada ŵake ŵakuchanya, nanga pangaŵa pa nyengo iyo chikaŵa chakusuzga kupulikira. Nyengo yinyake, apo Chiuta wakakhumbanga kuti Yesu wachite chinthu chinyake chakusuzga, Yesu wakati: “Sezganiko nkhombo iyi kwa ine.” Ndipouli, Yesu wakachita ivyo Chiuta wakamutuma chifukwa wakamanya kuti Adada ŵake ndiwo ŵakumanya icho ntchiwemi kwa iyo. (Luka 22:42) Para ŵana ŵakupulikira, ŵakondweskenge chomene ŵapapi ŵawo na Adada ŵawo ŵakuchanya. *
19. (a) Kasi Satana wakuyezga wuli ŵana? (b) Kasi nkharo yiheni ya ŵana, yingakhwaska wuli ŵapapi?
19 Pakuti Dyabulosi wakayezga Yesu, ŵana nawo waŵayezgenge kuti ŵachite vinthu viheni. (Mateyu 4:1-10) Satana Dyabulosi wakugwiliskira ntchito ŵana ŵanyawo kuti waŵapusike. Ndipo chiyezgo ichi, ntchakusuzga chomene ku ŵana. Ipo ntchakukhumbikwa chomene kuti ŵana ŵaleke kwendezgana na ŵanthu awo ŵakuchita viheni. (1 Ŵakorinte 15:33) Dina, mwana msungwana wa Yakhobe, wakatemwanga kwendezgana na ŵanthu awo ŵakasopanga Yehova yayi. Ntheura ichi chikapangiska masuzgo ghanandi. (Genizesi 34:1, 2) Ghanaghanirani waka umo ŵapapi panji banja lose lingaŵira na chitima usange yumoza wangachita uzaghali panji uleŵi.
ICHO CHINGAWOVWIRA KUTI BANJA LIŴE LACHIMWEMWE
20. Kuti banja liŵe lachimwemwe, kasi waliyose wakwenera kuchita vichi?
20 Para waliyose mu banja wakulondezga ivyo Baibolo likuyowoya, chikuŵa chipusu kumarana na masuzgo. Nakuti ichi chingawovwiraso kuti banja liŵe lachimwemwe. Ntheura mfumu waliyose watemwenge muwoli wake nga ni umo Yesu wakuchitira na mpingo wake. Ŵawoli, mupulikirenge ŵafumu ŵinu na kuŵapa ntchindi. Ndipo londezgani ivyo vili pa Zintharika 31:10-31, ivyo muwoli muwemi wakwenera kuchita. Ŵapapi, sambizgani ŵana ŵinu. (Zintharika 22:6) Ŵadada panji kuti ŵanalume, ‘longozgani makora ŵamunyumba yinu.’ (1 Timote 3:4, 5; 5:8) Ndipo mwaŵana, mupulikirenge ŵapapi ŵinu. (Ŵakolose 3:20) Waliyose mu banja ngwambura urunji, lekani wakubuda. Ntheura mukwenera kujiyuyura, na kugowokerana.
21. Kasi ni vinthu wuli vyakukondweska ivyo vizamuchitika kunthazi, ndipo banja lithu lingaŵa wuli lachimwemwe pasono?
21 Baibolo lili na ulongozgi uwo ungawovwira banja kuti liŵe lachimwemwe. Kweniso likutisambizga za charu chiphya icho Chiuta walayizga panji kuti paradiso. Charu ichi chizamuzura na ŵanthu ŵachimwemwe, awo ŵazamusopa Yehova. (Chivumbuzi 21:3, 4) Kunthazi mabanja ghazamuŵa ghakukondwa chomene. Kweni sono nthena, napo banja lithu lingaŵa lachimwemwe para tikulondezga ulongozgi wa Chiuta uwo wuli mu Baibolo.
^ ndime 15 Ulongozgi wa umo ŵapapi ŵangavikilira ŵana uli mu mutu 32 mu buku la Sambirani kwa Msambizgi Waluso, lakupharazgika na Ŵakaboni ŵa Yehova.
^ ndime 18 Ŵana ŵangakana kupulikira ŵapapi pekha usange ŵakuŵatuma kuchita chinthu icho chikususkana na malango gha Chiuta.


text:
“Tiyanjanengi . . . mu Vakuchita Ndipuso Mwauneneska”
“Tingayanjananga ŵaka ndi mazu cha pamwenga ndi lilimi, kweni tiyanjanengi mu vakuchita ndipuso mwauneneska.”—1 YOH. 3:18.
SUMU: 3, 50
1. Kumbi ntchanju wuli cho tikhumbika kuja nachu, ndipu ntchifukwa wuli? (Wonani chithuzi cho che pachanya.)
CHANJU cho chituliya pa fundu za m’Malemba (a·gaʹpe) ntchakutuliya kwaku Yehova. Iyu ndiyu Mweneku wa chanju. (1 Yoh. 4:7) Chanju ichi ntchakukhumbika ukongwa. Chanju cha a·gaʹpe chisazgapu mo munthu wavwiya mu mtima mwaki. Munthu wangalongo chanju chenichi asani wachita vinthu vamampha kuti wawovyi anyaki. Mwakukoliyana ndi vo buku linyaki likukamba, munthu wangaziŵika kuti we ndi chanju cha a·gaʹpe “mu vakuchita vaki.” Asani tilongo kuti titanja ukongwa anyidu ndipu anyidu atitiyanja ukongwa, tija ndi umoyu wamampha kweniso walikondwa.
2, 3. Kumbi Yehova walongo wuli kuti watiŵayanja ukongwa ŵanthu?
2 Yehova wakulongo kuti watanja ŵanthu wechendalengi Adamu ndi Eva. Iyu wangulenga charu chapasi kuti ŵanthu ajengemu kwamuyaya kweniso kuti akondwengi. Yehova wangujipangiya yija cha charu chapasi kweni wakupangiya taŵanthu. Iyu wakulongo kuti watiŵayanja ukongwa ŵana ŵaki a pacharu chapasi chifukwa chakuti wanguŵatumbika kuti aje ndi umoyu wamuyaya mu Paradayisu yo wanguŵanozge.
3 Adamu ndi Eva ŵati agaruka, Yehova wangulongo chanju chikulu. Iyu wangunozga kuti wawombo ŵana a ŵanthu akugaruka ŵenaŵa chifukwa wenga ndi chigomezgu kuti anyaki, azamuwonga chanju cho wakulongo. (Chiy. 3:15; 1 Yoh. 4:10) Pa nyengu yo Yehova wangulayizga zaku yo watingi wazitaskengi ŵanthu kunthazi, venga nge kuti sembi yo wapereka kali. Pati pajumpha vyaka 4,000, Yehova wanguchita chinthu chikulu ukongwa, wangupereka sembi Mwana wapade kuti waziwombo ŵanthu pacharu chapasi. (Yoh. 3:16) Tiwonga Yehova chifukwa cha sembi yeniyi!
4. Ntchinthu wuli cho chilongo kuti ŵanthu ambula kufikapu angaja ndi chanju cheneku?
4 Titanja ukongwa anyidu chifukwa Chiuta wakutilenga muchikozgu chaki. Ubudi wo tikuhara kutuwa kwaku Adamu utititondekesa kwanja anyidu kweni utititondekese limu cha kuchita viyo. Abelu wangulongo kuti wayanjanga Chiuta ndi mtima wosi chifukwa waperekanga sembi zamampha ukongwa. (Chiy. 4:3, 4) Nowa wangulongo kuti wayanjanga ukongwa ŵanthu, mwakuŵapharazgiya uthenga waku Chiuta chinanga kuti pengavi yo wavwisiyanga. (2 Pet. 2:5) Abrahamu wati walamulika kuti wakapereki sembi mwana waki Yisaki, nayu wangulongo kuti wayanjanga ukongwa Chiuta kuluska chechosi. (Yak. 2:21) Nge mo anguchitiya ŵanthu akugomezgeka yaŵa, nasi tikhumbika kulongo kuti titanja Chiuta chinanga kuti tikumana ndi masuzgu.
CHANJU CHENEKU NDI CHANJU CHABOZA
5. Kumbi tingalongo wuli kuti te ndi chanju cheneku?
5 Bayibolu likonkhoska kuti asani munthu we ndi chanju cheneku watichilongo “ndi mazu cha pamwenga ndi lilimi, kweni . . . mu vakuchita ndipuso mwauneneska.” (1 Yoh. 3:18) Kumbi ivi ving’anamuwa kuti tingalongo cha kuti titanja anyidu kuziya mu vo tikamba? Awa! (1 Ŵat. 4:18) M’malu mwaki, ving’anamuwa kuti chanju chidu chitenere kuja cha pamulomu ŵaka cha asani tiwona kuti tikhumbika kuwovya pa vinthu vinyaki. Mwakuyeruzgiyapu asani Mkhristu munyidu wakhumbika chovyu, tikhumbika kuchitapu kanthu m’malu mwakumuchitiya ŵaka lisungu. (Yak. 2:15, 16) Mwakuyanana ŵaka, asani titanja Yehova ndi anyidu tipemphengi ŵaka Chiuta cha ‘kuti watumizi antchitu anandi ku ntchitu yaki’ kweni nasi tigwirengeku mwaphamphu ntchitu yakupharazga.—Mat. 9:38.
6, 7. (a) Kumbi “chanju chambula chinyengu” ntchanju wuli? (b) Kumbi mbanthu naŵa wo angulongo chanju chaboza?
6 Wakutumika Yohane wangulemba kuti tikhumbika kuyanjana “mu vakuchita ndipuso mwauneneska.” Ivi ving’anamuwa kuti chanju chidu chitenere kuja “chambula uryarya” pamwenga “chambula chinyengu.” (Ŵar. 12:9; 2 Ŵakor. 6:6) Asani tichita vinthu vakulongo nge kuti titanja anyidu po cha, ndikuti tilivi chanju chauneneska. Tingajifumba kuti, ‘Kumbi kwe chanju cha chinyengu?’ Awa. Chanju chaviyo, ntchambula kwenere.
7 Ŵanaŵaniyani za ŵanthu wo angulongo chanju chaboza. Mu Edene, Satana wangulongo nge kuti wamukhumbiyanga vamampha Eva kweni vo wanguchita vingulongo kuti wenga ndi chanju chaboza. (Chiy. 3:4, 5) Munyengu yaku Davidi yo wenga fumu, Ahitofele wangulongo kuti wenga ndi chanju chaboza kwaku Davidi. Iyu wangumuyenda mphiska Davidi kuti vinthu vimuyende umampha. (2 Sam. 15:31) Mazuŵa nganu napu, ŵanthu ampatuku ndipuso anyaki wo achitisa magaŵanu mumpingu, ‘alongoro mwakukopa ndipuso mwauryarya.’ Yiwu achita viyo kuti awonekengi nge ŵe ndi chanju po chilatu chawu ntchiheni.—Ŵar. 16:17, 18.
8. Kumbi tingajifumba fumbu nili?
8 Chanju chaboza ntchamampha cha chifukwa chipambana ndi chanju cheneku cho Chiuta wakhumba kuti tijengi nachu. Munthu yo we ndi chanju chaboza wangapusisa ŵanthu kweni Yehova wangamupusisa cha. Yesu wangukamba kuti ŵanthu wo ŵe ndi chanju chaboza ‘azamulangika ukongwa.’ (Mat. 24:51) Ateŵeti aku Yehova ŵe ndi chanju chaboza cha. Chinanga kuti ve viyo, tingajifumba kuti, ‘Kumbi nyengu zosi ndilongo chanju chambula mbunu pamwenga chambula chinyengu?’ Tiyeni tikambisani nthowa 9, za mo tingalongole kuti te ndi “chanju chambula chinyengu.”
MO TINGALONGOLE CHANJU “MU VAKUCHITA NDIPUSO MWAUNENESKA”
9. Kumbi chanju cheneku chingatiwovya wuli?
9 Kuteŵete mwalikondwa chinanga pangaŵavi wakutiwona. Asani nkhwamachitika, titenere kujipereka kuchitiya abali ndi azichi ŵidu vinthu vamampha chinanga kuti ŵanthu angatiwona cha. (Ŵerengani Mateyu 6:1-4.) Hananiya ndi Safira angutondeka kuchita viyo. Yiwu angukamba boza kuti angupereka ndalama zosi chifukwa akhumbanga kuti ŵanthu aŵanaŵani kuti apereka ndalama zinandi. Mwaviyo angubayika. (Mac. 5:1-10) Mwakupambana ndi yiwu, asani te ndi chanju cheneku tikondwengi pakuteŵete abali ndi azichi ŵidu kwambula kumemeza kuti ŵanthu atiziŵi. Mwakuyeruzgiyapu, abali wo atovya Wupu Wakulongozga kunozga nkhani, akamba cha ku ŵanthu vo achita ndipuso atijiŵikamu cha.
10. Kumbi tingachita wuli kuti tiyambengi ndisi kulongo anyidu ulemu?
10 Pa kulongorana ulemu, muyambengi ndimwi. (Ŵerengani Ŵaroma 12:10.) Yesu wangulongo kuti watumbikanga anyaki mwakugwira ntchitu zakusika. (Yoh. 13:3-5, 12-15) Tikhumbika kuyesesa kuti tijengi akujiyuyuwa kuti titumbikengi anyidu nge mo Yesu wachitiyanga. Akutumika nawu, aziŵanga cha chifukwa cho Yesu wachitiyanga venivi mpaka po anguzilondere mzimu wakupaturika. (Yoh. 13:7) Tingalongo kuti titumbika anyidu asani tileka kujiwona nge kuti ndisi apachanya chifukwa cha masambiru, vinthu vo tenavu pamwenga udindu wo te nawu mugulu laku Yehova. (Ŵar. 12:3) Asani anyidu awongeka, tikhumbika cha kuŵachitiya sanji kweni titenere kukondwa nawu chinanga tiwona kuti nasi takhumbikanga kulonde ulemu wakuyanana pamwenga kuwongeka chifukwa cha ntchitu yo tagwira.
11. Ntchifukwa wuli titenere kuwonga anyidu ndi mtima wosi?
11 Kuwonga abali kutuliya pasi pa mtima. Titenere kusaniya mpata kuti tiwongengi anyidu chifukwa kuwonga ‘nkhwamampha, kuzenga.’ (Ŵaef. 4:29) Kweni tikhumbika kuwonga ndi mtima wosi. Chifukwa tingayamba kupusika anyidu pamwenga tingaleka kuŵapaska ulongozgi wo akhumbika. (Nthanthi 29:5) Asani tiwonga munthu pavuli paki titamba kumunena asani iyu palivi, ndikuti te ndi chanju chaboza. Wakutumika Paulo wakhumbanga cha kuchita venivi ndipu wangulongo kuti we ndi chanju cheneku pa mo wawongiyanga anyaki. Mwakuyeruzgiyapu, iyu wanguwonga Akhristu a ku Korinte pa vinthu vinyaki vo achitanga umampha. (1 Ŵakor. 11:2) Kweni pa vinthu vo wanguwona kuti wakhumbikanga cha kuŵawonga, wanguŵakonkhoske mwa ulemu ndipuso mwakuvwika umampha chifukwa cho wanguleke.—1 Ŵakor. 11:20-22.
12. Kumbi tingalongo wuli kuti te ndi chanju cheneku asani tilondere alendu?
12 Kulonde alendu. Yehova watitikambiya kuti tigaŵiyengeku abali ndi azichi vo te navu. (Ŵerengani 1 Yohane 3:17.) Kweni tichitengi venivi ndi maŵanaŵanu ngamampha ngambula mbunu. Tingajifumba kuti: ‘Kumbi asani ndikhumba kudaniya ŵanthu ku nyumba kwangu nditanja ukongwa kudana wo ndicheza nawu, akutchuka pamwenga wo ndiwona kuti nawu azakundiweze vo ndiŵachitiyengi? Kumbi nyengu zinyaki ndidana abali ndi azichi wo ndicheza nawu ukongwa cha pamwenga wo angaleka kundipaska chechosi?’ (Luka 14:12-14) Kumbi tingachita wuli asani Mkhristu munyidu wakhumba chovyu chifukwa chakuti wangwendesa umampha cha vinthu pamwenga wakutiwonga cha pa vinthu vo tingumuchitiya? Pa vakuchitika nge ivi, tikhumbika kugwirisiya ntchitu ulongozgi wakuti: “Mulondiyanengi kwambula kudinginyika.” (1 Pet. 4:9) Asani mulondongi ulongozgi uwu, mukondwengi chifukwa chakuti mungupereka ndi maŵanaŵanu ngakwenere.—Mac. 20:35.
13. (a) Mpha nyengu niyi po tikhumbika kuzizipizga? (b) Kumbi tingachitanji kuti tiwovyi akulopwa?
13 Kuwovya akulopwa. Tingalongo kuti te ndi chanju cheneku asani tilondo ulongozgi wa m’Bayibolu wakuti “muwovyengi akulopwa, ndipu mujengi akuzika kwaku wosi.” (1 Ŵat. 5:14) Chinanga kuti abali ndi azichi anandi wo ŵenga akulopwa ŵe ndi chivwanu chakukho kweni anyaki tikhumbika kuzizipizga nawu ndipuso kulutirizga kuŵawovya. Tingachita viyo mwakukambiskana nawu Malemba ngakuchiska, kupharazga nawu ndipuso kuŵavwisiya asani akambisana nasi. Kusazgiyapu pa fundu iyi, m’malu mwakuŵanaŵana ŵaka kuti abali ndi azichi ŵidu ‘mbanthazi’ pamwenga ‘mbakulopwa,’ titenere kuziŵa kuti nasi nyengu zinyaki tingaja ndi nthazi ndipuso tingalopwa. Wakutumika Paulo nayu waziŵanga kuti wenga wakulopwa pa vinthu vinyaki. (2 Ŵakor. 12:9, 10) Mwaviyo, tosi tingayanduwa asani Akhristu anyidu atitiwovya.
14. Kumbi tikhumbika kuchitanji kuti tilutirizgi kuja mwachimangu ndi abali kweniso azichi?
14 Kuja mwachimangu. Titesesa kuchita vo tingafiska kuti tilutirizgi kuja mwachimangu ndi abali ndipuso azichi ŵidu chinanga kuti nyengu zinyaki tingawona kuti ativwisisa cha pamwenga atichitiya vinthu mwambula urunji. (Ŵerengani Ŵaroma 12:17, 18.) Kupepesa kungawovya kuti tije so mwachimangu kweni titenere kupepesa kutuliya pasi pa mtima. Mwakuyeruzgiyapu, mumalu mwakukamba kuti, “Pepani kuti munguguŵa,” mungakamba kuti, “Pepani kuti ndikukuguŵisani chifukwa cha vo ndingukamba.” Chimangu ntchakukhumbika so ukongwa mu nthengwa. Ŵanthu akutorana akhumbika cha kulongo nge kuti atanjana pa gulu la ŵanthu penipo kumphepeti anyozana, apumana ndipuso akambisana cha.
15. Kumbi tingalongo wuli kuti tigowoka ndi mtima wosi?
15 Kugowokiyana ndi mtima wosi. Tigowoka asani anyidu atinangiya ndipu tichita viyo mwakuleka kusunga vifukwa. Bayibolu likamba kuti: ‘Mukunthiyanengepu mwachanju. Muyesesengi kusunga umoza wa mzimu, mwakuja ndi chimangu cho chimanga pamoza.’ Titenere so kugowoke anyidu wo aziŵa cha kuti akutinangiya. (Ŵaef. 4:2, 3) Kuti tilongo kuti tigowoka ndi mtima wosi, tikhumbika kukanizga maŵanaŵanu ngidu kuti tileki ‘kusunga vifukwa.’ (1 Ŵakor. 13:4, 5) Asani tileka kugowoka ndipuso tisunga vifukwa, ubwezi widu ungamala ndi Mkhristu munyidu kweniso ndi Yehova. (Mat. 6:14, 15) Tingalongo so kuti tigowoka ndi mtima wosi, asani tirombe ŵanthu wo akutinangiya.—Luka 6:27, 28.
16. Kumbi tikhumbika kuchita wuli ndi mauteŵeti ngo tipasika mugulu laku Yehova?
16 Kuleka kupenja vakukhumba vidu pe. Asani tapasika uteŵeti mu gulu laku Yehova, tikhumbika kusaniriyapu mwaŵi wakulongo kuti te ndi chanju cheneku mwa ‘kupenja vakukhumba [vidu] pe cha, kweni vakukhumba va anyidu.’ (1 Ŵakor. 10:24) Mwakuyeruzgiyapu, pa maunganu ngadera ndi ngachigaŵa abali wo asankhika kuti alondere alendu ndiwu adankha kusanirika pamalu ngakuchitiyapu unganu ŵanthu ŵechendazi. M’malu mwakusaniriyapu mwaŵi kuti asaniyi malu ngamampha ngakujapu ndi banja lawu, anandi mwa abali yaŵa aja malu ngengosi ngo ngangaŵapu. Chifukwa chakuti achita viyo, alongo kuti ŵe ndi chanju chambula mbunu. Kumbi mungalondo wuli chakuwoniyapu chawu chamampha?
17. Kumbi munthu yo we ndi chanju cheneku wachita wuli asani wachita ubudi ukulu?
17 Kusumuwa maubudi ngaku ubendi ndi kungaleka. Akhristu anyaki wo akuchita ubudi ukulu abisa chifukwa atopa kuchita soni kweniso kuguŵisa anyaki. (Nthanthi 28:13) Kuchita viyo nkhunanga chifukwa kungachitisa kuti yo wakubuda ndipuso anyaki akumani ndi masuzgu. Kubisa ubudi kungachitisa kuti mzimu waku Chiuta uleki kugwira ntchitu mumpingu kweniso muŵevi chimangu. (Ŵaef. 4:30) Akhristu wo ŵe ndi chanju cheneku, akambiya ŵara kuti aŵawovyi asani achita ubudi ukulu.—Yak. 5:14, 15.
18. Kumbi chanju cheneku ntchakukhumbika wuli?
18 Chanju ndi jalidu likulu kuluska mijalidu yosi. (1 Ŵakor. 13:13) Asani te ndi chanju tilongo kuti te akusambira aku Yesu kweniso tiyezga Yehova, yo ndi Mweneku wachanju. (Ŵaef. 5:1, 2) Paulo wakulemba kuti, ‘Asani . . . ndilivi chanju, mbwenu nde kanthu cha.’ (1 Ŵakor. 13:2) Tiyeni tilutirizgi kulongo chanju “ndi mazu” pe cha kweni “mu vakuchita ndipuso mwauneneska.”


text:
MAY 30, 2017
RUSSIA
Pa July 17, 2017, Khoti Likuru Chomene la Russia Lipulikizgenge Mulandu Uwo Ŵakaboni ŵa Yehova Ŵachita Apilu
Ŵakaboni ŵa Yehova ku Russia ŵakachita apilu ivyo Khoti Likuru Chomene la Russia lili kudumura. Khoti ili lili kukanizga Ŵakaboni ŵa Yehova kusopa. Pa April 20, Jaji Yuriy Ivanenko, wakadumura kuti ntchito, na mawupu ghose gha Ŵakaboni ŵa Yehova mu Russia vijalike. Khoti la Apilu lipulikizgenge mulandu uwu pa July 17, 2017.
Ŵakaboni ŵa Yehova ku Russia ŵachita apilu kuti mulandu uwu ŵeruzge makora, chifukwa maukaboni agho ghali kupelekeka mu khoti ngautesi. Iwo ŵalije mulandu wakuchita vinthu mwakutalulira. Ŵakadandaura kuti mulandu uwo ŵakuŵazenga sono, ukuyana waka na mulandu uwo ŵakaŵazenga mu nyengo ya boma la Soviet ilo likatambuzganga Ŵakaboni ŵa Yehova. Paumaliro, ŵakasangika kuti ŵalije mulandu. Ŵachita apilu chifukwa ivyo khoti ladumura vikususkana na Malango gha Russia na ivyo vyaru vili kukolerana.
Kufuma apo khoti likadumulira mulandu uwu, Ŵakaboni ŵa Yehova ŵakusuzgika ndipo ŵanthu ŵakuŵachitira nkhaza nga umo vikaŵira mu ulamuliro wa Chikomyunizimu. Ŵalara ŵa boma ŵakuyuzga Ŵakaboni ŵa Yehova chifukwa ŵakuti iwo ŵakuchita vinthu mwakutalulira. Ŵakaboni ŵa Yehova ŵanyake ntchito zaŵamalira, ŵasambizgi ŵakofya ŵana awo Mbakaboni ŵa Yehova pamaso pa ŵanyawo mu kilasi. Ŵanthu ŵanyake ŵananga Nyumba za Ufumu za Ŵakaboni ŵa Yehova, ndipo nyumba ziŵiri za Ŵakaboni ŵa Yehova ŵanyake zili kotcheka.
Ŵakaboni ŵa Yehova pa charu chose ŵakugomezga kuti Khoti la Apilu lidumurenge makora mulandu uwu, ndipo viwovwirenge Ŵakaboni ŵa Yehova kuti ŵaŵe na wanangwa wakusopa kweniso kuti ŵaŵe ŵakuvikilirika.


text:
NKHANI YA PA CHIKOPI | KASI NTCHAWANANGWA WULI ICHO CHIKULUSKA VYOSE?
Kasi Ntchawanangwa Wuli Icho Chikuluska Vyose?
Baibolo likuti: “Chawanangwa chilichose chiwemi na chawanangwa chilichose chakufikapo chikufuma kuchanya, pakuti chikukhira kufuma ku Awiske ŵa ungweru.” (Yakobe 1:17) Lemba ili likulongora kuti Adada ŵithu ŵakuchanya, ŵakupeleka vyawanangwa. Ndipouli, pa vyawanangwa vyose ivyo Chiuta wali kupeleka ku ŵanthu, chimoza pera ndicho chikuluska vyose. Kasi ntchawanangwa wuli? Zgoro lili pa mazgu agho Yesu wakayowoya pa Yohane 3:16. Vesi ili likuti: “Pakuti Chiuta wakachitemwa chomene charu, lekani wakapeleka Mwana wake wapadera, kuti waliyose uyo wakupulikana mwa iyo waleke kuparanyika kweni waŵenge na umoyo wamuyirayira.”
Mwana wapadera wa Chiuta ntchawanangwa chakuzirwa chomene kuluska vyose ivyo tili kupokerapo. Sembe yake yikutovwira kuti tifwatuke ku wuzga wa kwananga, uchekuru na nyifwa. (Salimo 51:5; Yohane 8:34) Yesu walekenge kutifwira, mphanyi tindafwatuke ku wuzga uwu. Ndipouli, chifukwa cha chitemwa, lekani Chiuta wakapeleka mwana wake kuti tifwatuke. Pakupeleka Mwana wake wapadera Yesu Khristu kuŵa sembe, Yehova wali kupeleka chigomezgo kwa awo ŵakumupulikira kuti ŵazakasange umoyo wamuyirayira. Kasi sembe yakuwombora ni vichi? Chifukwa wuli njakukhumbikwa ndipo yingatovwira wuli?
Chiwombolero ni malipiro agho munthu wakupeleka kuti wawombore chinthu chinyake panji kuti munthu wafwatuke ku wuzga. Baibolo likuti Adamu na Eva ŵakalengeka ŵambura kwananga ndipo Chiuta wakakhumbanga kuti ŵakhalenge kwamuyirayira mu paradiso pamoza na ŵana ŵawo. (Genizesi 1:26-28) Chachitima ntchakuti ŵakamupulikira yayi Chiuta ndipo ŵakataya mwaŵi uwu, ndipo ŵakaŵa ŵakwananga. Kasi chikachitika ntchivichi? Baibolo likuti: “Kwananga kukanjira mu charu na munthu yumoza ndipo nyifwa yikiza chifukwa cha kwananga. Ntheura nyifwa yikathandazgikira ku ŵanthu wose chifukwa wose ŵakananga.” (Ŵaroma 5:12) Adamu wakapira ŵana ŵake kwananga, lekani tikufwa.
Pa nkhani ya chiwombolero, icho chapelekeka chikwenera kuyana na icho chikatayika. Adamu wati waleka kupulikira Chiuta, wakananga ndipo wakataya mwaŵi wakuŵa na umoyo waurunji. Baibolo likuti ivi vikapangiska kuti ŵana ŵa Adamu ŵasuzgikenge na kwananga na kufwa. Ntheura kuti ŵanthu ŵafwatuke ku kwananga na nyifwa, pakakhumbikwirangaso umoyo unyake waurunji. Ntheura Yesu ndiyo wakapeleka umoyo wake. (Ŵaroma 5:19; Ŵaefeso 1:7) Pakuti Chiuta wakapeleka Mwana wake kuŵa sembe yakuwombora, lekani taŵanthu tili na chigomezgo chakuzakakhala na umoyo wamuyirayira mu paradiso uyo Adamu wakataya.—Chivumbuzi 21:3-5.
Para tikughanaghanira uwemi wa sembe yakuwombora, tikumanya kuti chawanangwa cha Chiuta ichi ntchakuzirwa nadi kuluska vyawanangwa vyose. Nga umo tawonera mu nkhani iyo yajumpha, tiyeni tiwone vinthu ivyo vikupangiska sembe yakuwombora kuŵa chawanangwa chakuluska vyose.
Yikutovwira kuzakakhala kwamuyirayira. Taŵanthu tikukhumba kuti tikhalenge kwamuyirayira. (Mupharazgi 3:11) Patekha palije icho tingachita kuti tikhalenge kwamuyirayira, kweni sembe yakuwombora yikovwira kuti ivi vizakachitike. Baibolo likuti: “Malipiro gha kwananga ni nyifwa, kweni chawanangwa icho Chiuta wakupeleka mbumoyo wamuyirayira mwa Khristu Yesu Fumu yithu.”—Ŵaroma 6:23.
Njakukhumbikwa nadi. Palije munthu wangapeleka sembe yakuwombolera ŵanthu wose. Baibolo likuti: “Mtengo wakuwombolera umoyo wawo ngwakuzirwa chomene ngwakuti ŵangawukwaniska yayi.” (Salimo 49:8) Ntheura tikakhumbikwiranga kuti Chiuta ndiyo watovwire kuti tiwombokwe ku kwananga na nyifwa. Kweni ‘taŵanthu tikuŵa ŵarunji pamaso pa Chiuta chifukwa cha sembe iyo Yesu wakapeleka.’ Ichi ntchawanangwa chakukhumbikwa nadi.—Ŵaroma 3:23, 24.
Njapanyengo yake. Baibolo likuti: “Apo tikaŵa kuti tichali ŵakwananga, Khristu wakatifwira.” (Ŵaroma 5:8) Pakuti sembe iyi yikapelekeka “apo tikaŵa kuti tichali ŵakwananga,” vikulongora kuti Chiuta wakutitemwa nangauli ndise ŵakwananga. Kweniso yikutovwira kuti tiŵe na chigomezgo nangauli tichali kusuzgika na kwananga.
Yikapelekeka na chilato chiwemi. Baibolo likuyowoya chifukwa icho Chiuta wakapeleka Mwana wake kuŵa sembe. Likuti: “Chitemwa cha Chiuta chikawoneka kwa ise mu nthowa iyi, Chiuta wakatuma Mwana wake wapadera mu charu, mwakuti tisange umoyo kwizira mwa iyo. Chitemwa chili nthena, ise tikamutemwa Chiuta yayi, kweni iyo ndiyo wakatitemwa.”—1 Yohane 4:9, 10.
Kasi mungalongora wuli kuti mukuwonga chawanangwa chakuluska vyose ichi? Pa Yohane 3:16, Yesu wakati waliyose uyo “wakupulikana mwa iyo,” ndiyo wazamuponoskeka. Baibolo likuti chipulikano, “ntchilindizga chanadi cha vinthu ivyo tikugomezga.” (Ŵahebere 11:1) Kuti tiŵe na chilindizga chanthena, tikwenera kumanya makora Chiuta na Yesu. Ntheura tikumuchiskani kuti musambire vya Yehova Chiuta uyo ni Mupi wa “chawanangwa chilichose chakufikapo,” kweniso ivyo mungachita kuti muzakakondwe na umoyo wamuyirayira.
Mungasambiraso fundo zanthena izi pa www.jw.org/tum. Ŵakaboni ŵa Yehova mbakukondwa kumovwirani. Tikugomezga kuti para mulutilirenge kusambira vya uwemi wa chawanangwa chakuluska vyose ichi, namwe muzamuyowoya kuti: “Nkhuwonga Chiuta kwizira mwa Yesu Khristu Fumu yithu!”—Ŵaroma 7:25.


text:
NKHANI MU VITHUZITHUZI
Mozesi Wakakulira ku Eguputo
Manya umo Mozesi wakaponera ku Eguputo kwa munthu wankhaza Farawo. Ungaŵerenga nkhani iyi pa Intaneti panji kupulinta PDF.
Vinyake
Yehova Wakugowoka na Mtima Wose
Manase wakachitanga vyamasalamusi, kusopa ŵachiuta ŵatesi, kweniso kukoma ŵanthu ŵambura mulandu. Kweni, Yehova wakamugowokera nipera. Kasi nkhani iyi yikutisambizga vichi pa nkhani ya kugowokera?
Yehova Wakapa Solomoni Vinjeru
Themba Solomoni likaŵa la vinjeru chomene kuluska mathemba ghose pa charu. Kasi Solomoni wakasanga nkhu vinjeru? Kasi pamanyuma wakabuda vichi?
Abrahamu Wakaŵa Mubwezi wa Chiuta
Chiuta wakati Abrahamu ni mubwezi wake. Kasi tingachita vichi kuti tiŵe mubwezi wa Chiuta?
NKHANI MU VITHUZITHUZI


text:
Mulondezgenge Fundo ya Yesu mu Upharazgi
“Vinthu vyose ivyo mukukhumba kuti ŵanthu ŵamucitirani, namwe mukwenera kucita mwakuyana waka kwa iwo.”—MAT. 7:12.
1. Kasi ivyo tikucita mu upharazgi vikuŵakhwaska wuli ŵanthu? Yowoyani ciyelezgero. (Wonani cithuzithuzi cakwamba.)
VYAKA vicoko waka ivyo vyajumpha, mbumba yinyake Yacikhristu ku Fiji, yikagaŵiranga tumapepara twakucemera ŵanthu ku Cikumbusko ca nyifwa ya Khristu. Apo mbumba iyi yikayowoyanga na mwanakazi munyake pawaro pa nyumba yake, kukamba kuwa vula. Mubali wakapeleka ambulera yimoza kwa mwanakazi uyu ndipo iyo wakadika na muwoli wake. Mbumba iyi yikakondwa comene yikati yawona kuti mwanakazi uyu wafika ku Cikumbusko. Iyo wakati pa ivyo Ŵakaboni aŵa ŵakayowoya pakumupharazgira, wakakumbukangapo vinandi yayi. Kweni wakakondwa comene na ivyo ŵakamucitira ndipo wakaghanaghana kuti wakasangikepo pa Cikumbusko. Mbumba iyi yikalondezga fundo ya Yesu.
2. Kasi Yesu wakayowoya fundo yakuti wuli, ndipo tingayilondezga wuli?
2 Kasi Yesu wakayowoya fundo yakuti wuli? Wakati: “Vinthu vyose ivyo mukukhumba kuti ŵanthu ŵamucitirani, namwe mukwenera kucita mwakuyana waka kwa iwo.” (Mat. 7:12) Kasi tingalondezga wuli fundo iyi? Cakwamba, para tikukhumba kupharazgira munthu tijifumbenge kuti, ‘Usange iyo ndiyo watenge wanipharazgire, kasi mphanyi natemwa kuti wacite wuli kwa ine?’ Kufuma apo, tikwenera kufwilirapo kuti ndimo ticitire nayo.—1 Kor. 10:24.
3, 4. (a) Cifukwa wuli tikwenera kulondezga fundo ya Yesu pakucita vinthu na Ŵakhristu ŵanyithu pera yayi? (b) Kasi tidumbiskanenge vici mu nkhani iyi?
3 Kanandi tikulondezga fundo iyi ya Yesu para tikucita vinthu na Ŵakhristu ŵanyithu. Kweni Yesu wakayowoyapo yayi kuti tilondezgenge fundo iyi pakucita vinthu na Ŵakhristu ŵanyithu pera. Apo wakalongosoranga fundo iyi, Yesu wakayowoyanga za umo tikwenera kucitira na ŵanthu wose, na ŵalwani ŵithu wuwo. (Ŵazgani Luka 6:27, 28, 31, 35.) Usange tikwenera kulondezga fundo ya Yesu pakucita vinthu na ŵalwani ŵithu, ipo pakucita vinthu na awo tikuŵapharazgira ndipo comene. Nakuti ŵanandi awo tikuŵapharazgira ŵakuŵa na “maghanoghano ghakwenelera umoyo wamuyirayira.”—Mil. 13:48.
4 Sono tiyeni tidumbiskane mafumbo ghanayi agho tikwenera kukumbuka para tili mu upharazgi: Kasi ŵanthu awo nkhukhumba kuŵapharazgira mbanjani? Kasi naŵasanga nkhu? Kasi nyengo yiwemi yakuŵasangira ni nji? Kasi nkhwenera kucita wuli pakuŵapharazgira? Nga umo tiwonerenge, mafumbo agha ghangatovwira kuti tighanaghanirenge ŵanthu awo tikuŵapharazgira kweniso kuti tiŵenge ŵakunozgeka kusintha apo mphakwenelera.—1 Kor. 9:19-23.
KASI ŴANTHU AWO NKHUKHUMBA KUŴAPHARAZGIRA MBANJANI?
5. Kasi tingajifumba mafumbo wuli?
5 Mu upharazgi kanandi tikudumbiskana na munthu waliyose payekha. Ŵanthu ŵakupambana kakuliro ndiposo ŵali na masuzgo ghakupambana. (2 Mid. 6:29) Para tikukhumba kupharazgira munthu, tijifumbenge kuti: ‘Tiyelezgere kuti iyo ndine, kasi mphanyi natemwa kuti wacite nane wuli? Kasi ningatemwa kuti wayowoye nane mwakuniyuyura? Panji ningatemwa kuti wayowoye nane mwanchindi?’ Para tingaghanaghanirapo pa mafumbo gha nthena agha, tingakumbuka kucindika ŵeneko ŵa nyumba.
6, 7. Kasi tikwenera kucita wuli para mu upharazgi takumana na munthu mukali?
6 Mwaciyelezgero, Ŵakhristu ŵakufwilirapo kuti ŵalondezgenge ulongozgi wa mu Baibolo wakuti ivyo ŵakuyowoya viŵenge “vyakukondweska nyengo zose.” (Kol. 4:6) Ndipouli, tili ŵambura kufikapo. Nyengo zinyake cifukwa cakuti zuŵa ilo tindawuke makora, tingayowoya mazgu agho pamanyuma tingadandawura nagho. (Yak. 3:2) Para vyaŵa nthena, tingatemwa yayi kuti ŵanthu ŵatenge tili ŵakujitemwa. Kweni tingatemwa kuti ŵatipulikiske. Ipo nase ndimo tikwenera kucitira na ŵanji.
7 Usange munthu uyo takumana nayo mu upharazgi ni mukali, cingaŵa ciwemi kuti timanye ico capangiska. Wangaŵa kuti wakukumana na suzgo linyake ku nchito panji ku sukulu. Panji wakulwara nthenda yinyake yikuru. Kanandi, para pa ulendo wakwamba ŵanthu ŵa Yehova ŵakazgora mwakuzika kweniso mwanchindi, ŵeneko ŵa nyumba awo pakwamba ŵakaŵa ŵakali, ŵakwamba kutegherezga.—Zinth. 15:1; 1 Pet. 3:15.
8. Cifukwa wuli tikwenera kupharazga uthenga wa Ufumu ku “ŵanthu ŵa mitundu yose”?
8 Mu upharazgi, tikuyowoya na ŵanthu ŵakupambanapambana. Mwaciyelezgero, mu vyaka vicoko waka ivyo vyajumpha, mu Gongwe la Mulinda mwalembeka nkhani za ŵanthu ŵakujumpha 60 pa cigaŵa ca mutu wakuti, “Baibolo Likusintha Umoyo wa Ŵanthu.” Ŵanji mwa ŵanthu awo ŵali kulembeka mu nkhani izi, kale ŵakaŵa ŵankhungu, ŵaloŵevu, vigeŵenga, panji ŵakamwanga minkhwala yakuzweteska wongo. Ŵanji ŵakaŵa ŵalongozgi ŵa ndyali, ŵanji ŵakaŵa ŵalongozgi ŵa cisopa, ndipo ŵanji ŵakaŵikanga mtima wawo wose pakusanga nchito yapacanya. Ŵanji ŵakacitanga uzaghali na vinthu vinyake viheni. Ndipouli, wose ŵakapulika makani ghawemi, ŵakazomera kusambira Baibolo, ŵali kusintha umoyo wawo, ndipo ŵali kwiza mu cisopa caunenesko. Ntheura, tikwenera yayi kughanaghana kuti pali ŵanthu ŵanyake awo ŵangapulikira yayi uthenga wa Ufumu. (Ŵazgani 1 Ŵakorinte 6:9-11.) M’malo mwake, tikumanya kuti “ŵanthu ŵa mitundu yose,” ŵangapulikira makani ghawemi.—1 Kor. 9:22.
KASI ŴANTHU AWO NKHUKHUMBA KUŴAPHARAZGIRA NAŴASANGA NKHU?
9. Cifukwa wuli tikwenera kuŵa ŵanchindi pa nyumba za ŵanji?
9 Kasi mu upharazgi, ŵanthu tikuŵasanga nkhu? Kanandi tikuŵasanga pa nyumba zawo. (Mat. 10:11-13) Tikuwonga comene para ŵanthu awo ŵakwiza pa nyumba yithu ŵakuŵa na nchindi kweniso ŵakuzirwiska katundu withu. Nakuti nyumba yithu njakuzirwa comene kwa ise. Tikukhumba kuti pa nyumba yithu, vinthu vinyake viŵenge vyakumanya tekha kweniso tiŵenge ŵakuvikilirika. Ipo ndimo tikwenera kucitira para tili ku nyumba za ŵazengezgani ŵithu. Ntheura, para tili mu upharazgi wa ku nyumba na nyumba, tikwenera kuŵa ŵanchindi pa nyumba za ŵanthu awo tikuŵapharazgira.—Mil. 5:42.
10. Kasi tingacita wuli kuti tileke kukhuŵazga ŵanji mu upharazgi?
10 Mazuŵa ghano, caru cazura na ŵanthu ŵakuswa malango, ntheura ŵeneko ŵa nyumba ŵanandi ŵakufwatuka yayi na ŵanthu ŵacilendo. (2 Tim. 3:1-5) Tikwenera yayi kusazgirako kwenjerwa kwawo. Tiyelezgere kuti tafika pa nyumba ya munthu ndipo tawodira. Para palije uyo wakuzgora, nyengo zinyake tingaghanaghana vyakuti tilingizge pa windo panji kuzweta kuseri kuti tipenje ŵeneko ŵa nyumba. Kasi ku cigaŵa cinu, para munthu wangacita nthena ndikuti wacita makora? Kasi ŵazengezgani ŵake ŵangaghanaghana vici? Mbunenesko kuti tikwenera kusidako munthu yayi pakucita mulimo withu wa kupharazga. (Mil. 10:42) Tili ŵakunweka kupharazga uthenga uwemi, ndipo vilato vithu ni viwemi. (Rom. 1:14, 15) Ndipouli, tikwenera kugega kucita cilicose ico cingakhuŵazga ŵanthu ŵa mu cigaŵa ico tikupharazgako. Mpositole Paulosi wakalemba kuti: “Tikupeleka cakukhuŵazga cara mu nthowa yiliyose, mwakuti uteŵeti withu uleke kusangika na kafukwa.” (2 Kor. 6:3) Para tikuŵa ŵanchindi pa nyumba za ŵanthu awo tikuŵapharazgira kweniso tikuzirwiska katundu wawo, ŵanji ŵangakopeka kuti ŵize mu cisopa caunenesko.—Ŵazgani 1 Petrosi 2:12.
KASI NYENGO YIWEMI YAKUSANGIRA ŴANTHU NI NJI?
11. Cifukwa wuli tikuwonga para ŵanji ŵakuleka kutimalira nyengo yithu?
11 Pakuŵa Ŵakhristu, taŵanandi tili ŵakutangwanika. Kuti ticite makora milimo yithu, tikuŵa na ndondomeko ndipo tikudankha kucita vinthu ivyo ni vyakuzirwa comene. (Efe. 5:16; Fil. 1:10) Para cinthu cinyake catimbanizga ndondomeko yithu, tikukondwa yayi. Para vinthu vili nthena, tikuwonga comene para ŵanji ŵakutimalira nyengo yithu yayi, ŵakutighanaghanira kweniso ŵakuyowoya nase mwakudumura. Kasi fundo ya Yesu yingatovwira wuli kuti ticindikenge ŵanthu awo tikuŵapharazgira?
12. Kasi tingacita wuli kuti timanye nyengo yiwemi yakusangira ŵanthu pa nyumba mu cigaŵa cithu?
12 Tikwenera kufwilirapo kuti timanye nyengo iyo ŵanthu ŵakusangika pa nyumba zawo. Kasi mu cigaŵa cithu, ŵanthu ŵakusangika nyengo wuli pa nyumba zawo? Kasi ni nyengo wuli iyo ŵangategherezga comene? Tikwenera kusintha ndondomeko yithu para mphakwenelera. Ku vigaŵa vinyake, upharazgi wa ku nyumba na nyumba ukwenda makora kumise. Para ndimo viliri mu cigaŵa cinu, cingaŵa ciwemi kuti nyengo zinyake mupharazgenge ku nyumba na nyumba kumise. (Ŵazgani 1 Ŵakorinte 10:24.) Tili ŵakusimikizga kuti Yehova watitumbikenge pa ivyo tikusida kuti tipharazgenge pa nyengo iyo njiwemi ku ŵanthu ŵa mu cigaŵa cithu.
13. Kasi tingalongora wuli nchindi kwa mweneko wa nyumba?
13 Kasi ni vinthu wuli vinyake ivyo tingacita kuti tilongore nchindi kwa munthu? Para munthu watipokelera makora, timupharazgire kweni tikwenera yayi kukhaliska. Mweneko wa nyumba, wangaŵa kuti wakhumbanga kucita vinthu vinyake pa nyengo iyi, ivyo iyo wakuwona kuti ni vyakuzirwa. Para wayowoya kuti watangwanika, tingamuphalira kuti tiyowoyenge nyengo yitali yayi, ndipo tikwenera kufiska layizgo lithu. (Mat. 5:37) Para tamara kudumbiskana nayo, timufumbe nyengo iyo yingaŵa yiwemi kwa iyo kuti tikizireso. Ŵapharazgi ŵanyake ŵawona kuti nchakovwira kuyowoya kuti: “Ningatemwa kwizaso. Kasi cingaŵa ciwemi kuti nizakamwimbirani foni panji kumutumirani uthenga wa pa foni pambere nindafike?” Para tikusintha ndondomeko yithu kuti yikolerane na ndondomeko ya ŵanthu ŵa mu cigaŵa cithu, tikuyezga Paulosi, uyo ‘wakapenjanga candulo ca iyomwene cara, kweni ca ŵanandi, mwakuti ŵaponoskeke.’—1 Kor. 10:33.
KASI NKHWENERA KUCITA WULI PAKUPHARAZGIRA ŴANTHU?
14-16. (a) Cifukwa wuli tikwenera kulongosora makora kwa mweneko wa nyumba cilato ico tizira? Yowoyani ciyelezgero. (b) Kasi ni nthowa wuli iyo mulaŵiliri munyake wakwendakwenda wawona kuti njakovwira?
14 Tiyelezgere kuti munthu wamwimbirani foni kweni mundamumanye. Nangauli ni munthu wacilendo, kweni wakumufumbani mtundu wa vyakurya ivyo mukutemwa. Mukughanaghanirapo mukuti, ‘kasi ni njani, ndipo wakukhumba vici?’ Kuti waleke kukhuŵara, panji mungadumbiskana nayo kwa nyengo yicoko waka, kweni mungakhumba kuti cidumbirano cimare luŵiro. Ndipouli, wuli usange wangamuphalirani zina lake, ndiposo kuti wakugwira nchito ya vya umoyo yakukhwaskana na vyakurya, ndipo wakukhumba kumuphalirani uthenga wakovwira? Para wangacita nthena, mungategherezga. Nakuti taŵanthu tikutemwa kuti munthu wayowoyenge luŵiro ico wapukwa kweni mwanchindi. Kasi tingacita wuli nthena ku ŵanthu awo tikukumana nawo mu upharazgi?
15 Ku vigaŵa vinandi, munthu wakwenera kulongosora makora cilato ico wizira kwa mweneko wa nyumba. Mbunenesko kuti tili na uthenga wakuzirwa uwo iyo walije. Ndipouli, tiyelezgere kuti pambere tindajilongosore, tikwamba waka kumupharazgira mwakumufumba fumbo nga ndakuti: “Usange mungaŵa na nkhongono zakumazgira masuzgo mu caru, kasi mungamba na suzgo wuli?” Tikumanya kuti cilato ca fumbo ili nchakuti timanye maghanoghano ghake, ndipo pamanyuma tidumbiskane nayo fundo za mu Baibolo. Ndipouli, mweneko wa nyumba wangajifumba kuti: ‘Kasi munthu uyu ni njani, ndipo cifukwa wuli wakunifumba fumbo ili? Kasi wapukwa vici?’ Ntheura tikwenera kumovwira mweneko wa nyumba kuti waŵe wakufwatuka. (Fil. 2:3, 4) Kasi tingacita wuli nthena?
16 Mulaŵiliri munyake wakwendakwenda wawona kuti nthowa yakulondezgapo iyi njakovwira. Para wamara kutawuzgana na munthu, wakutora kapepara ka mutu wakuti, Kasi Mungatemwa Kumanya Unenesko? Kufuma apo, wakuyowoya kuti: “Muhanya uno tikugaŵira kapepara aka kwa waliyose mu cigaŵa ici. Kakuzgora mafumbo ghankhondi na limoza agho ŵanthu ŵanandi ŵakufumba. Namwe kinu aka.” Mubali uyu wakayowoya kuti ŵanthu ŵanandi ŵakufwatuka para taŵaphalira cilato ico tizira pa nyumba yawo. Para tacita nthena, cikuŵa cipusu kulutilira kudumbiskana nawo. Kufuma apo, mulaŵiliri wakwendakwenda wakumufumba mweneko wa nyumba kuti: “Kasi muli kujifumbapo mafumbo agha?” Para mweneko wa nyumba wasankhapo fumbo limoza, mubali wakujura kapepara na kwamba kudumbiskana nayo zgoro lakufuma mu Baibolo. Para wakutondeka kusankhapo, kwambura kumukhozga soni wakusankha ndiyo na kwamba kudumbiskana nayo. Ndipouli, pali nthowa zinandi izo tingambira kudumbiskana na munthu. Ku vigaŵa vinyake, ŵeneko ŵa nyumba ŵakukhumba kuti tipeleke dankha malonje ghose pambere tindayowoye ico tapukwa. Cakuzirwa comene nchakuti tisinthenge upharazgi withu kuti ukoleranenge na ivyo ŵanthu ŵa mu cigaŵa cithu ŵakukhumba.
LUTILIRANI KULONDEZGA FUNDO YA YESU MU UPHARAZGI
17. Nga umo tawonera mu nkhani iyi, kasi tikulondezga wuli fundo ya Yesu?
17 Ipo kasi ni nthowa wuli izo tikulondezgera fundo ya Yesu mu upharazgi? Tikuwona kuti mweneko wa nyumba waliyose ngwakuzirwa. Tikulongora nchindi para tafika pa nyumba ya munthu kweniso tikuzirwiska katundu wake. Tikufwilirapo kuti tipharazgenge pa nyengo iyo ŵanthu ŵangasangika pa nyumba zawo kweniso apo ŵangategherezga comene. Kweniso tikwamba kudumbiskana na ŵanthu mu nthowa iyo yikukolerana na umo ŵanthu ŵa mu cigaŵa cithu ŵakukhumbira.
18. Cifukwa wuli tikwenera kucita vinthu na ŵanthu ŵa mu cigaŵa cithu nga umo ise tingakhumbira kuti iwo ŵacitire nase?
18 Pakuŵa vyandulo vinandi para ŵanthu ŵa mu cigaŵa cithu tikucita nawo vinthu umo ise tikukhumbira kuti iwo ŵacitire nase. Para tikuŵaghanaghanira na kucita nawo vinthu mwalusungu, tikuŵaliska ungweru withu, tikulongora kuti fundo za mu Malemba ni zakuzirwa, kweniso tikupeleka ucindami kwa Adada ŵithu ŵa kucanya. (Mat. 5:16) Tingakopa ŵanthu ŵanandi kuti ŵize mu cisopa caunenesko cifukwa ca umo tikucitira pakuŵapharazgira. (1 Tim. 4:16) Kwali awo tikuŵapharazgira uthenga wa Ufumu ŵakuwuzomera panji yayi, tikuŵa ŵakukondwa cifukwa ca kumanya kuti tikufwilirapo kuti tifiske uteŵeti withu. (2 Tim. 4:5) Mphanyi waliyose wa ise wayezga mpositole Paulosi uyo wakalemba kuti: “Nkhucita vinthu vyose cifukwa ca makani ghawemi, mwakuti niŵe wakusangana na ŵanji mwa igho.” (1 Kor. 9:23) Kuti ticite nthena, tiyeni nyengo zose tilondezgenge fundo ya Yesu mu upharazgi.


text:
Nkhani 68: Anyamata Ŵaŵi wo Angufwa ndi Kuyukiskika
ASANI mwana wafwa ndi kuyukiskika, kumbi uŵanaŵana kuti anyina angavwa wuli? Iwu angakondwa ukongwa. Kumbi asani munthu wafwa wangaŵa so ndi umoyu? Kumbi venivi vikuchitikapu?
Awona ŵanthu wo ŵe pachithuthuzi yapa. Munthurumi yo ndi mchimi Eliya. Munthukazi yo ndi choko cho chajanga mu msumba wa Zarefata ndipu mnyamata yo ndi mwana waki. Zuŵa linyaki mnyamata yo wangutama ukongwa mpaka wangufwa. Sonu Eliya wangukambiya munthukazi yo kuti: ‘Zanayu kunu mwana waku.’
Eliya wati wato mwana wakufwa yuwa, wangukwere nayu ku chipinda cha pachanya ndipu wangumugoneka pabedi. Ndipu wanguromba kuti: ‘Yehova, muyuskeni mwana uyu.’ Ndipu mnyamata yo wangwamba kututa. Sonu wati wayuka, Eliya wangusika nayu pasi ndi kukambiya anyina kuti: ‘Wona, mwana waku ngwamoyu.’ Ichi ndichu chifukwa chaki anyina awoneka akukondwa ukongwa.
Mchimi munyaki wakuzirwa waku Yehova wenga Elisha. Iyu wawovyanga Eliya. Kweni nyengu yinyaki, Yehova wangugwiriskiya nchitu Elisha kuti wachiti vakuziziswa. Zuŵa linyaki Elisha wanguluta mu msumba wa Shunemu, kweniko munthukazi munyaki wangumuchitiya vinthu vamampha. Pavuli paki, munthukazi uyu ndi murumu waki angubala mwana munthurumi.
Mwana uyu wati wakuwaku zuŵa linyaki wanguluta kumunda ndi awiski. Mwamabuchibuchi mwana yo wangwamba kuliya kuti: ‘Kotu mutu wangu kuŵaŵa!’ Ŵati afika nayu kunyumba, wangufwa. Anyina anguchita chitima ukongwa ndipu nyengu yeniyo anguluta kuchidana Elisha.
Elisha wati wafika, wangusere ku chipinda ndi mwana wakufwa yuwa. Iyu wanguromba kwaku Yehova ndi kusindamiya pa mwana wakufwa. Pati pajumpha nyengu yimanavi, liŵavu la mwana lingwamba kufunda ndipu wanguyethyemuwa kwakukwana 7. Anyina angukondwa ukongwa ŵati awona kuti mwana wawu wayuka.
Ŵanthu anandi akufwa. Ivi vichitiska kuti abali ndi abwezi ŵawu ajengi ndi chitima ukongwa. Isi tilivi nthazi zakuyuskiya akufwa. Kweni Yehova ndiyu wangaŵayuska. Kunthazi uku tisambirengi mo Yehova wazamuyuskiya ŵanthu anandi wo akufwa.
1 Ŵakaronga 17:8-24; 2 Ŵakaronga 4:8-37
Mafumbu
- Kumbi ŵanthu ŵatatu wo ŵe pachithuthuzi mbayani, nanga nchinthu wuli cho chachitikiya mnyamata yo?
- Kumbi Eliya wangurombanji vakukwaskana ndi mnyamata yo, nanga nchinthu wuli cho chinguchitika?
- Zumbuwa zina la munthu yo wawovyanga Eliya.
- Kumbi nchifukwa wuli Elisha wangudanika kuti waluti ku nyumba ya munthukazi wa ku Shunemu?
- Kumbi Elisha wanguchitanji, nanga nchinthu wuli cho chinguchitikiya mwana yo wangufwa?
- Nge po tawone vo Eliya ndi Elisha anguchita, kumbi Yehova we ndi nthazi wuli?
Mafumbu ngakusazgiyapu
- Ŵerenga 1 Ŵakaronga 17:8-24.
Kumbi kuvwiya ndipuso chivwanu chaku Eliya vingweseka wuli? (1 Ŵaka. 17:9; 19:1-4, 10)
Kumbi nchifukwa wuli chivwanu cha choko cha ku Zarefata chenga chapade? (1 Ŵaka. 17:12-16; Luka 4:25, 26)
Kumbi vo vinguchitikiya choko chaku Zarefata vilongo wuli uneneska wa mazu ngaku Yesu ngo ngakulembeka pa Mateyu 10:41, 42? (1 Ŵaka. 17:10-12, 17, 23, 24)
- Ŵerenga 2 Ŵakaronga 4:8-37.
Kumbi munthukazi wa ku Shunemu watitisambizanji pa nkhani ya kulonde alendu? (2 Ŵaka. 4:8; Luka 6:38; Ŵaro. 12:13; 1 Yoha. 3:17)
Kumbi ndi nthowa nizi zo tingalongole wezi ku ateŵeti aku Chiuta mazuŵa nganu? (Machi. 20:35; 28:1, 2; Ŵaga. 6:9, 10; Ŵahe. 6:10)


text:
MAZGU GHA CHIUTA MBUSAMBAZI | ZINTHARIKA 7-11
‘Mtima Winu Ungapatukiranga Kumphepete Yayi’
Fundo za Yehova zingativikilira. Kweni kuti zitovwire nadi, tikwenera kuzisunga mu mtima withu. (Zi 7:3) Usange muteŵeti wa Yehova wazomerezga mtima wake kupatukira kumphepete, wakuzgoka nyama ya Satana. Lemba la Zintharika 7 likulongosora vya munyamata uyo wakazomerezga mtima wake kupatukira kumphepete. Kasi tingasambirapo vichi pa ivyo iyo wakabudiska?
Satana wakuyezga kutipatuska kwa Yehova, wangatipusika na vinthu ivyo vikukondweska maso, mphuno, makutu, na vinyake vyantheura
Vinjeru na kupulikiska vitovwirenge kumanya uheni wa kwananga na kuwugega


text:
NKHANI YA PA CHIKOPI | CHIFUKWA WULI TIKWENERA KUCHITA VINTHU MWAUNENESKO?
Kasi Kuchita Vinthu Mwaunenesko Nkhukhalira?
Hitoshi wakagwiranga ntchito ya vya ndalama pa kampani yinyake ku Japan. Zuŵa linyake apo wakalembanga lipoti la akaunti pamoza na bwana wake, bwana uyu wakamuphalira kuti pa lipoti walembepo vinyake vyautesi. Hitoshi wakakana, wakaphalira bwana wake kuti ntchiheni kuchita nthena. Pa chifukwa ichi, bwana yura wakamofya kuti ntchito yimalenge, ndipo paumaliro Hitoshi ŵakamulekeska nadi ntchito.
Mu myezi yakulondezgapo, Hitoshi wakasuzgika chomene kupenja ntchito. Nyengo yinyake apo wakaŵa pa maintavyu, Hitoshi wakayowoya kuti wangachita yayi vyaukhuluku pa ntchito. Uyo wakamufumbanga wakati: “Ivyo ukughanaghana ni vyachilendo chomene!” Ŵabali na ŵabwezi ŵakamuchiska Hitoshi kuti wangalekanga yayi kuchita vinthu mwaunenesko. Kweni nayo vikamba kumukayikiska. Iyo wakati: ‘Nkhamba kujifumba usange nkhuchita makora kudemelera ku ivyo nkhusambira mu Baibolo pakuchita vinthu mwaunenesko.’
Ivyo vikachitikira Hitoshi vikutikumbuska waka kuti mbanthu ŵachoko chomene awo ŵakuwona kuti ntchiwemi kuchita vinthu mwaunenesko. Nakuti ŵanyake, chomenechomene ŵa mabizinesi, ŵakuwona kuti kuchita vinthu mwaunenesko nkhwambura kovwira. Mwanakazi munyake wa ku South Africa wakati: “Nkhugwira ntchito pamoza na ŵanthu awo ŵakutemwa ukhuluku, ndipo nyengo zinyake ŵakunichichizga kuti nane niyane nawo.”
Mtundu unyake wa ukhuluku uwo wazara chomene lero mbutesi. Vyaka vyakumasinda uku, Robert S. Feldman wa pa yunivesite ya Massachusetts Amherst wakachita kafukufuku pa nkhani ya utesi. Wakasanga kuti para ŵanthu ŵalara ŵakuyowoyeskana, ŵanthu 60 pa 100 ŵakutetapo kamoza mu chidumbirano cha maminiti 10. Feldman wakati: “Ichi chikaŵa chakuzizika chomene. Tikamanyanga yayi kuti utesi ungaŵa wakuzara nthena.” Nangauli ŵanthu ŵanandi ŵakutinkha chomene kuti munthu waŵapusikenge, kweni ŵanandi ŵakuyowoyaso utesi.
Chifukwa wuli utesi, kwiba, na maukhuluku ghanyake vyazara chomene mazuŵa ghano? Kasi vinthu vikuŵa wuli para ŵanthu ŵakuchita ukhuluku? Kweni chakuzirwa chomene ntchakuti, kasi tingachita wuli kuti tileke kuchitako maukhuluku agha?


text:
GONGWE LA MULINDA—LAKUSAMBIRA PA MPINGO June 2014
Mu Gongwe ili muli nkhani zakusambira kwamba pa Ogasiti 4 mpaka 31, 2014.
“Ghanaghana Makora na Mendero gha Malundi Ghako” Kuti Ucite Makora
Kasi mungawuskamo wuli vyakujandizga mu nthowa na kufiska vilato vinu vyauzimu?
Mafumbo Ghakufumira ku Ŵaŵazgi
Kasi nchakwenelera kuti Ŵakhristu ŵawochenge thupi la munthu para wafwa?
Kasi Tingaŵawovwira Wuli Ŵakhristu Ŵanyithu Awo Ŵali Kupatika?
Manyani masuzgo na maghanoghano agho munthu uyo wapatika wakuŵa nagho.
“Utemwenge Yehova Ciuta Wako”
Manyani ivyo Yesu wakang’anamuranga apo wakati titemwenge Yehova na mtima withu wose, umoyo withu wose, na maghanoghano ghithu ghose.
“Utemwenge Mzengezgani Wako Umo Ukujitemwera Wamwene”
Kasi Yesu wakang’anamurangaci apo wakati titemwenge mzengezgani withu? Kasi tingalongora wuli kuti tikutemwa mzengezgani?
Kasi Mukukumbuka?
Kasi muli kuŵazga magazini gha Gongwe la Mulinda ghasonosono apa? Yezgani kuwona ivyo mungakumbuka.
Kasi Mukuwona Mauteciteci gha Ŵanji Umo Yehova Wakughawonera?
Mungamba kuŵawona mwakwenelera ŵabali na ŵadumbu ŵinu awo ŵangawoneka kuti mbateciteci.
Wovwirani Ŵanji Kuti Ŵacite Vinandi
Kasi ŵawukirano panji awo ŵabapatizika sonosono tingaŵawovwira wuli kuti ŵakure mwauzimu?


text:
Tikhumbika Kuja Akutowa Muvakuchita Vidu Vosi
“Muŵi akupaturika mu kajaridu kosi.”
1, 2. (a) Kumbi ŵanthu aku Chiuta akhumbika kuchitanji pa nkhani yakuja akutowa? (b) Kumbi nkhani iyi yimukengi mafumbu nanga?
YEHOVA wangukambiya wakutumika Paulo kuti walembi fundu za mijalidu yamampha za m’buku la Ŵalevi zo zingatiwovya kuti tije akutowa muvakuchita vidu vosi. (Ŵerengani 1 Petro 1:14-16.) Yehova ‘ngwakupaturika’ ndipu wakhumba kuti Akhristu akusankhika ndipuso ‘ambereri zinyaki’ angajanga akutowa muvakuchita vimanavi ŵaka cha kweni atenere kuyesesa kuja akutowa muvakuchita vawu vosi.
2 Kulutirizga kusambira fundu zauzimu za m’buku la Ŵalevi nkhwakovya ukongwa. Ndipuso asani tigwiriskiya nchitu vo tisambira tingalongo kuti te akutowa muvakuchita vidu vosi. M’nkhani iyi tikambiskanengi mafumbu yanga: Kumbi tingavwiya wuli marangu ngaku Chiuta? Kumbi buku la Ŵalevi lititisambizanji vakukwaskana ndi muwusu waku Yehova? Kumbi tisambiranji pa nkhani ya kupereka sembi?
MUNGALEKANGA CHA KUVWIYA MARANGU NGAKU YEHOVA
3, 4. (a) Nchifukwa wuli Akhristu akhumbika cha kuleka kuvwiya marangu ngaku Chiuta kweniso fundu zaki? (b) Nchifukwa wuli tikhumbika cha kuweze anyidu ndipuso kuŵasungiya vifukwa?
3 Asani tikhumba kukondwesa Yehova, titenere kuyesesa kuti tivwiyengi marangu ndipuso fundu zaki. Tikhumbika cha kuja ndi nkharu yambula kwenere kweniso kuleka kuvwiya marangu ngaki. Chinanga kuti te pasi pa Chilangulu chaku Mosese cha, kweni fundu zaki zititiwovya kuziŵa chamampha ndi chiheni. Mwakuyeruzgiyapu, Yehova wangukambiya Ayisraele kuti: “[Mungaweziyanga uheni pa uheni cha, NW] pamwenga kunola ŵana ŵa ŵanthu ŵinu, kweni mwanjengi munyinu nge ndimwi mwaŵeni. Ndini Ambuya.”
4 Yehova wakhumba cha kuti tiweziyengi anyidu asani atinangiya kweniso kuŵasungiya vifukwa. (Ŵar. 12:19) Asani tileka kuvwiya marangu ngaku Chiuta ndipuso fundu zaki, Diabolo wakondwengi ukongwa ndipu vingachitiska kuti zina laku Yehova linyozgeki. Tikhumbika cha kuja nge chiyaŵi chakusungiyamu vifukwa, chinanga munthu wangatinangiya dala. Chiuta watipaska mwaŵi wakuja nge “viyaŵi vadongu” chifukwa tichita uteŵeti wakuzirwa ukongwa. (2 Ŵakor. 4:1, 7) Tikhumbika cha kusunga vifukwa chifukwa viyanana ŵaka ndi kusunga asidi mumtima yo wangatibaya.
5. Kumbi tingasambiraji pa nkhani yaku Aroni ndipuso nyifwa ya ŵana ŵaki? (Wonani chithuzi cho che papeji 13.)
5 Pa lemba la Ŵalevi 10:1-11 pe nkhani yakuchitiska chitima yakukwaskana ndi banja laku Aroni. Yiwu atenere kuti anguguŵa ukongwa kuwona motu uchituwa kuchanya ndi kuwotcha ŵana aku Aroni pachihema, Nadabu ndi Abihu. Ivi vinguyesa chigomezgu chaku Aroni ndi banja laki chifukwa akhumbikanga cha kuliya, abali ŵawu ŵati ŵafwa. Kumbi mutesesa kuti muje akutowa pa nkhani ya kuleka kwanjana ndi abali ŵinu pamwenga abali anyaki wo akusezgeka mumpingu?
6, 7. (a) Asani tikhumba kuluta ku zowara zo zamuchitikiya kutchalitchi, kumbi ndi fundu nizi zo titenere kuziŵanaŵaniya mwakuphwere? (Wonani mazu ngamumphata.) (b) Kumbi tingamumuka wuli m’bali widu yo ndi Kaboni cha asani watitidaniya ku zowara zo zamuchitikiya kutchalitchi?
6 Chinanga kuti vingachitika cha kukumana ndi mayeseru ngo Aroni ndi banja laki angukumana nangu, kweni tingachita wuli asani m’bali widu yo ndi Kaboni cha watidaniya ku zowara yo yamuchitikiya kutchalitchi? Palivi dangu la m’Malemba lo likana mwakudunjika kuti tileki kuluta. Kweni kumbi pe fundu zinyaki za m’Bayibolo zo zingatiwovya kuti tisankhi umampha pa nkhani iyi? *
7 Abali ŵidu wo mbakaboni cha angazizwa kuwona kuti tiyesesa kulongo kuti te akutowa pamasu paku Yehova chinanga kuti tikumana ndi mayeseru nge ngo ngakambika pachanya yapa. (1 Pet. 4:3, 4) Chinanga kuti tikhumba cha kuti tiŵaguŵiski kweni tingachita umampha kukambiskana nawu mwaulemu kweniso mwambula kubisa. Nyengu zinyaki tingaŵakambiya limu ŵechendachiti vo akhumba. Tingachita umampha kuŵawonga kweniso kuŵakambiya kuti takondwa ukongwa kuti atidaniya ku zowara zawu. Tingaŵakambiya so kuti titopa kuchiguŵiska yiwu kweniso anyawu chifukwa chakuti isi tingachichitaku cha vinthu vinyaki vakukwaskana ndi chisopa vo vamuchitika ku zowara zawu. Iyi ndi nthowa yimoza yo tingalongore kuti tilondo vo tigomezga.
MIYANI MUWUSU WAKU CHIUTA
8. Kumbi buku la Ŵalevi likambanji vakukwaskana ndi muwusu waku Yehova?
8 Buku la Ŵalevi likonkhoska za muwusu waku Yehova. Buku ili lilongo kwa maulendu ngakujumpha 30 kuti marangu ngo ngasanirika m’buku la Ŵalevi ngaku Yehova. Mosese wanguziŵa venivi ndipu wanguchita vo Yehova wangumukambiya. (Ŵal. 8:4, 5) Mwakuyana ŵaka, nasi tikhumbika kuchita vo Yehova Wanthazizosi watitikambiya kuti tichitengi. Gulu laku Chiuta lititiwovya ukongwa pa nkhani yeniyi. Kweni chigomezgu chidu chingayeseka asani te tija nge vo vinguchitikiya Yesu pa nyengu yo wayesekanga mubozwa. (Luka 4:1-13) Asani tiŵanaŵaniya ukongwa muwusu waku Chiuta ndipuso asani titimugomezga, palivi yo wangatiwofya kuti tileki kuvwiya marangu ngaki.
9. Nchifukwa wuli ŵanthu aku Chiuta atinkhika muvyaru vosi?
9 Nge akusambira aku Yesu ndipuso Akaboni aku Yehova, titombozgeka muvyaru vakupambanapambana pacharu chosi chapasi. Ivi vitenere kuchitika chifukwa Yesu wangukambiya akusambira ŵaki kuti: “Ŵamkukukomboleni ku suzgu, ŵamkukubayani: ndipu muŵengi ŵakutinkhika ndi mitundu yosi pa chifukwa cha zina langu.” (Mat. 24:9) Chinanga kuti titinkhika viyo kweni tikunthiyapu mwakugwira nchitu yakupharazga Ufumu kweniso tilutirizga kuja akutowa pamasu paku Yehova. Nchifukwa wuli titinkhika viyo chinanga kuti tiyesesa kuja akugomezgeka, akutowa ndipuso tilondo marangu nga boma? (Ŵar. 13:1-7) Ivi ve viyo chifukwa tiwona kuti Yehova ndiyu Fumu yidu. Tichita uteŵeti kwaku “iyu pe” ndipuso tilekengi cha kuvwiya marangu kweniso fundu zaki zaurunji.
10. Kumbi ndi vinthu wuli vo vinguchitika m’bali munyaki wati wayamba nchitu ya usilikali?
10 Kweniso te “ŵa charu cha.” Mwaviyo, tichitaku cha nkhondu kweniso ndali. (Ŵerengani Yohane 15:18-21; Yesaya 2:4.) Anyaki wo angujipereka kwaku Chiuta angutondeka kulondo fundu yeniyi. Anandi mwa ŵanthu ŵenaŵa akulapa ndipu akuwere so paubwezi ndi Awuskefwi akuchanya wo mbalisungu. (Sumu 51:17) Kweni amanavi angulapa cha. Mwakuyeruzgiyapu, pa nyengu ya Nkhondu Yachiŵi Yapacharu Chosi, ŵara aboma anguto abali 160 mwankhaza, avyaka vambula kujumpha 45 wo ŵenga mujeri ku Hungary ndipu anguchiŵaŵika mu tawuni yimoza. Yiwu anguŵakambiya kuti ayambi nchitu ya usilikali. Abali akugomezgeka angukana kweni abali 9 ndiwu anguzomera ndipu angulonde mayunifomu nga usilikali. Pati pajumpha vyaka viŵi, munyaki yo wenga m’bali wangusanirika kuti wenga m’gulu la asilikali wo akhumbanga kubaya Akaboni akugomezgeka. Pagulu la Akaboni ŵenaŵa penga m’bali waki wakuliŵavu. Mwaviyo, wanguŵabaya cha.
MUPASKENI YEHOVA VO MUNGAFISKA
11, 12. Kumbi nthowa yo Yehova wakhumbanga kuti Ayisraele aperekiyengi sembi ying’anamuwanji kwa Akhristu mazuŵa nganu?
11 Mwakukoliyana ndi Chilangulu chaku Mosese, Ayisraele akhumbikanga kupereka sembi zo apemphekanga. (Ŵal. 9:1-4, 15-21) Sembi zawu zakhumbikanga kuja zambula kalema chifukwa zamiyanga sembi yaku Yesu. Kweniso akhumbikanga kulondo nthowa za mo angapereke sembi yeyosi. Mwakuyeruzgiyapu, ŵanaŵaniyani vo munthukazi yo wabala ŵaka mwana wakhumbikanga kuchita. Lemba la Ŵalevi 12:6 likamba kuti: “Penipo mazuŵa nga kutozgeka kwaki ngafiskika, manyi pa mwana munthurumi, pamwenga munthukazi, wakatoliyanga ku mzukuru [wasembi, NW] pa khomu la hema lakuwunganamu mbereri ya chirimika chimoza ya mpasku wakocha, ndi kachiunda ka nkhunda pamwenga ka njiŵa kuchitiya mphepeska ya pa ulakwi.” Marangu ngaku Chiuta ngakambanga chinthu chayichu cho chakhumbikanga kweni Chilangulu chilongo kuti iyu waŵanaŵaniya ukongwa ŵanthu. Asani munthukazi walivi mbereri, wazomerezgekanga kupereka tana tiŵi ta nkhunda pamwenga tana tiŵi ta njiŵa. (Ŵalevi 12:8) Chinanga kuti munthukazi uyu wenga mukavu, kweni wangwanjika ndipuso wanguwongeka mwakuyanana ndi yo wangupereka vinandi kuluska iyu. Kumbi tisambiranji pa nkhani iyi?
12 Wakutumika Paulo wangukambiya anyaki kuti aperekengi “sembi yakuthamikiya” Chiuta. (Ŵah. 13:15) Milomu yidu yitenere kupharazga pakweru zina lakupaturika laku Yehova. Abali ndi azichi wo atondeka kuvwa agwiriskiya nchitu chineneru cha manja kuti athamiki Chiuta. Akhristu wo atondeka kwenda chifukwa chakutama pamwenga kukota apharazga mwakugwiriskiya nchitu makalata ndi mafoni ndipuso apharazgiya ŵanthu wo atiŵaphwere kweniso wo ataziŵawona. Sembi yidu yakuthamika Yehova, kupharazga zina laki ndipuso uthenga wamampha vitenere kukoliyana ndi nthazi zidu. Titenere kuchita vo tingafiska.
13. Nchifukwa wuli tikhumbika kupereka lipoti lidu la uteŵeti wakumunda?
13 Tipereka sembi zakuthamika Chiuta chifukwa chakuti titimuyanja. (Mat. 22:37, 38) Kweni nyengu zosi tipempheka kuti tiperekengi lipoti la vo tachita mu uteŵeti. Mwaviyo, kumbi titenere kuja ndi maŵanaŵanu wuli pa nkhani yakupereka malipoti? Kupereka malipoti mwezi wewosi kukoliyana ndi kujipereka kwaku Chiuta. (2 Pet. 1:7) Kweni palivi yo watenere kujichichizga kuti wasaniyi maora nganandi mu uteŵeti. Ndichu chifukwa chaki apharazgi a Ufumu wo asungika munyumba zakusungiyaku akukota pamwenga wo atama angapereka maminiti 15 m’malu mwakulimbana ndi kupereka maora nganandi. Yehova wawonga ukongwa ŵanthu wo apereka maminiti ngenanga chifukwa ndivu angafiska ndipu alongo kuti atimuyanja kweniso awonga kuti ŵe ndi mwaŵi wakumuteŵete nge Akaboni Ŵaki. Nge mo venge ndi Ayisraele wo atondekanga kupereka sembi za vinthu vapachanya, ateŵeti aku Yehova wo angatondeka kupereka maora nganandi, nawu atenere kupereka lipoti lo angafiska. Lipoti lo weyosi wapereka lisazgika pa lipoti lapacharu chosi ndipu litovya gulu kuti liwoni vo vikhumbika pa nchitu yakupharazga Ufumu. Mwaviyo, kumbi muwona kuti kupereka lipoti la uteŵeti wakumunda nchinthu chakusuzga ukongwa?
KUSAMBIRA NDIPUSO KUTHAMIKA YEHOVA
14. Konkhoskani chifukwa cho titenere kuwone so mo tisambiriya Malemba.
14 Chifukwa chakuti takambiskana fundu zamampha ukongwa kutuliya m’buku la Ŵalevi, mungayamba kuŵanaŵana kuti, ‘Sonu ndipu ndavwisisa vifukwa vo buku ili likulembeke m’Mazu ngaku Chiuta.’ (2 Tim. 3:16) Sonu mutenere kuti muyesesengi kuja akutowa chifukwa cha kuchichizgika cha, kweni chifukwa chakuti mukhumbisiska kuti mukondwesi Yehova. Panyaki vo mwasambira m’buku la Ŵalevi m’nkhani ziŵi izi vakuwovyani kuti musambirengi Malemba mwakufikapu. (Ŵerengani Nthanthi 2:1-5.) Rombani kuti muziŵi asani musambira Malemba munthowa yakwenere. Tikayika cha kuti mukhumbisiska kupereka sembi zo Yehova wangakondwa nazu. Kumbi mapulogilamu nga pa TV, mavidiyo, masaza pamwenga vakukondwesa vinyaki vitikutimbanyizgani kuti muleki kuluta panthazi mwauzimu? Asani ve viyo, mungachita umampha kulunguruka mazu ngo Paulo wangukamba m’buku la Ŵahebere.
15, 16. Nchifukwa wuli Paulo wangukambiya Ahebere mwambula kubisa?
15 Paulo wangukamba mwambula kubisa pa nyengu yo wangulembe mpingu wa Ahebere. (Ŵerengani Ŵahebere 5:7, 11-14.) Iyu wanguŵakambiya kuti ŵenga “akudodoma,” pamwenga kuti ambula kuvwa. Nchifukwa wuli Paulo wangukamba mwanthazi viyo ndipuso mwambula kubisa? Iyu wanguwona mo Yehova wafipiyanga mtima Akhristu wo athembanga mkaka wauzimu. Chinanga kuti kuziŵa visambizu vakwamba vachikhristu nkhwamampha kweni “chakurya chakukhoma” nchakukhumbika ukongwa kuti munthu waje Mkhristu wakukho mwauzimu.
16 M’malu mwakuti aluti panthazi mpaka kusambiza anyaki, Ahebere akhumbikanga munthu munyaki kuti waŵasambizi. Ivi venga viyo chifukwa chakuti akananga “chakurya chakukhoma.” Mwaviyo, jifumbeni kuti: ‘Kumbi nditichiwona mwakwenere chakurya chakukhoma chauzimu? Kumbi nditichirya? Pamwenga kumbi nditondeka kuromba ndipuso kusambira Bayibolo mwakufikapu? Asani ndi viyo, kumbi suzgu lagona pa vo ndichita asani ndisambira?’ Tikhumbika kuŵapharazgiya pe cha ŵanthu kweni tikhumbika so kuŵasambiza kuti aje akusambira.
17, 18. (a) Nchifukwa wuli nyengu zosi tikhumbika chakurya chakukhoma chauzimu? (b) Kumbi titenere kuja ndi maŵanaŵanu wuli pa nkhani ya kumwa moŵa techendaluti ku maunganu?
17 Yehova wachichizga ŵanthu ŵaki cha kuti asambirengi Bayibolo ndi chilatu chakuti ajimbengi mlandu. Chinanga kuti kusambira Bayibolo kungaja kwakusuzga kwa anandi aku isi kweni titenere kulutirizga kurya chakurya chakukhoma chauzimu, kaya tikwamba kali kuteŵete Chiuta pamwenga tayamba pambula kuswera. Kuchita ivi nkhwakukhumbika ukongwa asani tikhumba kuti tije akutowa.
18 Kuti tije akutowa tikhumbika kusambira Malemba mwakuphwere ndipuso kuchita vo Chiuta wakhumba. Ŵanaŵaniyani ŵana aku Aroni, Nadabu ndi Abihu wo angubayika chifukwa chakupemba “motu wa waka.” Panyaki yiwu anguchita ivi chifukwa chakuti anguloŵe. (Ŵal. 10:1, 2) Kumbukani vo Chiuta wangukambiya Aroni. (Ŵerengani Ŵalevi 10:8-11.) Kumbi nkhani iyi yilongo kuti tikhumbika cha kumwa moŵa chinanga nkhamanavi techendaluti ku maunganu nga mpingu? Kuti timuki fumbu ili, tikhumbika kuŵanaŵaniya fundu izi: Chakwamba, Akhristu ŵe pasi pa Chilangulu cha. (Ŵar. 10:4) Chachiŵi nchakuti, muvigaŵa vinyaki, abali amwapu moŵa kamanavi pa nyengu ya chakurya ŵechendaluti ku maunganu. Chachitatu, pa mwambu wa Phaska, agwiriskiyanga nchitu makapu nganayi nga vinyu. Kweniso pa nyengu yo Yesu wangwambisa Chikumbusku, wangukambiya akusambira ŵaki kuti amwi vinyu yo wamiyanga ndopa zaki. (Mat. 26:27) Titenere so kukumbuka kuti Bayibolo likana kumwa ukongwa moŵa ndipuso kuloŵe. (1 Ŵakor. 6:10; 1 Tim. 3:8) Akhristu anandi awona kuti nkhwamampha kuti angamwanga moŵa cha ŵechendayambi uteŵeti wewosi wakupaturika. Vinthu vipambana m’charu chechosi kweni chinthu chakukhumbika ukongwa nchakuti Mkhristu watenere ‘kupatuwa pakati pa vinthu vakupaturika ndi vambula kupaturika’ ndi chilatu chakuti waje wakutowa. Venivi vingakondwesa Chiuta.
19. (a) Kumbi ndi vinthu wuli vo tikhumbika kuŵanaŵaniya pakusopa kwa pabanja ndipuso pakuchita sambiru lapakutija? (b) Kumbi mwasimikizga kuchitanji pa nkhani yakuja akutowa?
19 Asani mulutirizga kusambira Mazu Ngaku Chiuta musaniyengi fundu zinandi zakovya. Mugwiriskiyengi nchitu mabuku ngakufufuziya kuti muchitengi umampha kusopa kwa pabanja ndipuso sambiru lapakumwija. Lutirizgani kuziŵa vinandi vakukwaskana ndi Yehova kweniso vilatu vaki. Jani nayu paubwezi wakukho. (Yak. 4:8) Murombengi kwaku Chiuta nge mo wachitiyanga wakumba sumu yo wangumba kuti: “Jurani masu ngangu, mwakuti ndilereski vakuziziswa va mudangu linu.” (Sumu 119:18) Mungalekanga cha kuvwiya marangu ndipuso fundu za m’Bayibolo. Muchitengi vinthu mwakukoliyana ndi marangu ngaku Yehova, yo ‘Ngwakupaturika.’ Tikhumbika so kugwira mwaphamphu nchitu yakupaturika yakupharazga “evangeli waku Chiuta.” (1 Pet. 1:15; Ŵar. 15:16) Yesesani kulongo kuti mwe akutowa m’mazuŵa ngakumaliya nganu. Tiyeni tosi tilutirizgi kuja akutowa muvakuchita vidu vosi. Ivi vitiwovyengi kuti timiyengi Ufumu waku Yehova Chiuta yo ngwakutowa.
^ ndimi 6 Kuti muziŵi vinandi, wonani nkhani yakuti, “Vo Akuŵerenga Afumba” mu Chigongwi cha Alinda cha Chichewa cha May 15, 2002.


text:
SAMBIRO 98
Chikhristu Chikafika mu Vyaru Vinandi
Ŵapositole ŵakapulikira dango la Yesu lakuti ŵapharazge makani ghawemi pa charu chose. Mu 47 C.E., ŵabali ku Antiyoke ŵakatuma Paulosi na Baranaba kukapharazga ku vyaru vinyake. Paulosi na Baranaba ŵakenda mu vigaŵa vyose vya Asia Minor nga nkhu Derebe, Lisitira na Ikoniya.
Paulosi na Baranaba ŵakapharazgiranga waliyose, musambazi na mukavu wuwo, ŵalara na ŵana. Ŵanthu ŵanandi ŵakazomera unenesko wakuyowoya vya Khristu. Paulosi na Baranaba ŵakati ŵapharazgira Seregiyo Paulosi, kazembe wa ku Kipro, munthu munyake wamayere wakakhumbanga kuŵakanizga. Paulosi wakati kwa wamayere yura: ‘Yehova wakutembenge.’ Nyengo yeneyiyo, wamayere yura wakazgoka wachibulumutira. Nduna yikati yawona ichi, yikazgoka Mkhristu.
Paulosi na Baranaba ŵakapharazganga palipose, ku nyumba na nyumba, mu misika, mu misewu na mu masunagoge. Ŵakati ŵachizga munthu wakupendera ku Lisitira, ŵanthu awo ŵakawona munthondwe uwu ŵakaghanaghananga kuti Paulosi na Baranaba ŵakaŵa ŵachiuta, ndipo ŵakakhumbanga kuŵasopa. Kweni Paulosi na Baranaba ŵakaŵakanizga, ŵakati: ‘Musopenge Chiuta pera! Nase tili ŵanthu nga ndimwe.’ Ŵayuda ŵanyake ŵakiza ndipo ŵakavundura mzinda kuti uwukire Paulosi. Ŵanthu ŵakamudinya Paulosi na malibwe, ŵakamuguguzira kuwaro kwa msumba, ŵakatenge wafwa. Kweni Paulosi wakaŵa wamoyo. Nyengo yeneyiyo, ŵabali ŵakiza na kumuwuska ndipo ŵakamutoleraso mu msumba. Pamanyuma, Paulosi wakawelera ku Antiyoke.
Mu 49 C.E., Paulosi wakanyamukaso ulendo unyake wa kukapharazga. Wakati waŵawona ŵabali ku Asia Minor, Paulosi wakaluta kukapharazga makani ghawemi ku vigaŵa vinyake, ku Europe. Wakaluta ku Ateni, Efeso, Filipi, Tesalonika, na vigaŵa vinyake. Pa ulendo uwu, Paulosi wakaŵa na Sila, Luka, kweniso munyamata Timote. Ŵakawovwirana kwambiska mipingo na kuyiwovwira kuti yiŵe yakukhora. Paulosi wakakhala dankha mu Korinte chaka na hafu kuti wakhozge ŵabali. Wakapharazganga, kusambizga, na kulembera makalata mipingo yinandi. Kweniso wakagwiranga ntchito ya kupanga mahema. Pakati pajumpha nyengo, Paulosi wakawelera ku Antiyoke.
Mu 52 C.E., Paulosi wakanyamuka ulendo wachitatu wa kukapharazga, ndipo wakambira ku Asia Minor. Wakenda m’paka wakafika kumpoto kwa Filipi na kukhilira ku Korinte. Paulosi wakakhalamo vyaka vinandi mu Efeso, ndipo wakasambizganga, kuchizga ŵalwari na kovwira mpingo. Zuŵa lililose wakayowoyanga nkhani mu holo ya sukulu. Ŵanthu ŵanandi ŵakategherezganga ndipo ŵakasinthanga nkharo zawo. Wakati wapharazga makani ghawemi mu vyaru vinandi, Paulosi wakaluta ku Yerusalemu.
“Ntheura, lutaninge mukazgore ŵanthu ŵa mitundu yose kuŵa ŵasambiri.”—Mateyu 28:19


text: 51 Yehova wakuti:“Wonani, nkhuwuska mphepo yakuparanyaKwimikana na Babuloni+ na awo ŵakukhala mu Lebu-kamayi.*2 Nizamutuma ŵakuwuluska ku Babuloni,Ndipo ŵazamumuwuluska na kuzgora charu chake kuŵa chambura kanthu.Ŵazamumuwukira kufumira kosekose mu zuŵa la soka.+3 Wakuponya mivi waleke kukweŵa uta wake.Paŵavye wakwima mu chakuvwara chake chachisulo.Kuŵachitira chiwuravi chara ŵanyamata ŵake.+Ŵankhondo ŵake wose muŵaparanyire nkhanira.4 Ŵakukomeka ŵazamuwa mu charu cha Ŵakalidi,Ŵazamugwazika mu misewu yake.+5 Pakuti Israyeli na Yuda ni vyokoro yayi kwa Chiuta wawo, kwa Yehova wa mawumba.+Kweni charu* chawo chazura na mulandu pamaso pa Mutuŵa wa Israyeli.6 Chimbiranimo mu Babuloni,Ponoskani umoyo winu.+Mungaparanyikanga yayi chifukwa cha ubudi wake.Pakuti iyi ni nyengo ya nduzga za Yehova.Wakumuwezgera pa ivyo wachita.+7 Babuloni wakaŵa nkhombo yagolide mu woko la Yehova.Wakaloŵezga charu chose chapasi.Mitundu yose yaloŵera na vinyo lake.+Lekani mitundu yafuntha.+8 Mwamabuchi Babuloni wawa na kubwanganduka.+Mutengelerani!+Penjani basamu chifukwa cha vyakuŵinya vyake. Panyake wangachira.”9 “Tikayezga kumuchizga Babuloni, kweni wakatondeka kuchizgika.Mulekani, tiyeni tilutenge, waliyose ku charu chake.+Pakuti cheruzgo chake chafika kuchanya,Chili kuchanya nkhanira nga ni mabingu.+10 Yehova watizira na urunji.+Zaninge, tiyeni tilongosore mulimo wa Yehova Chiuta withu mu Ziyoni.”+11 “Puputani mivi,+ torani viskango.Yehova wavundura mzimu wa mathemba gha Ŵamedi,+Chifukwa wakukhumba kuparanya Babuloni.Pakuti izi ni nduzga za Yehova, kuwezgera chifukwa cha tempile lake.12 Tumphuskani chimanyikwiro+ pa viliŵa vya Babuloni.Khozgani ulinda, ŵikanipo ŵalinda.Awo ŵakujoŵelera ŵanozgeke.Pakuti Yehova wanozga nthowa,Wafiskenge icho walayizga kuchitira awo ŵakukhala mu Babuloni.”+13 “Iwe mwanakazi, wamweneiwe ukukhala pa maji ghanandi,+Na usambazi ukuru,+Umaliro wako wafika, nthowa* izo ukusangira chandulo zagota.+14 Yehova wa mawumba walapa mwa iyo yekha kuti:‘Nizamukuzuzga na ŵanthu, ŵanandi chomene nga ni zombe,Ŵazamuchemerezga mwauchatonda pa iwe.’+15 Ndiyo wakapanga charu chapasi na nkhongono zake,Ndiyo wakakhozga charu na vinjeru vyake,+Na kutandazga machanya na umanyi wake.+16 Para watumphuska mazgu ghake,Maji ghakuchanya ghakupoma,Wakukwezga mabingu kufuma ku vigoti vya charu.Wakumwetuska ŵaleza para vula yikuwa,Wakufumiska mphepo mu nthamba zake.+17 Munthu waliyose wakuchita uzeleza, ndipo wakumanya yayi.Nkhwantha yiliyose ya visulo yikhozgekenge soni chifukwa cha chikozgo chakuŵaja.+Pakuti chikozgo chake chachisulo* mbutesi peraMwa ivyo mulije mzimu.*+18 Ni vyawakawaka,+ mulimo wakusekeska.Para nyengo yakwana yakuti vilangike, vizamumara.19 Chigaŵa cha Yakhobe chili nga ni vinthu ivi yayi,Pakuti ndiyo wakapanga chilichose,Nanga ni ndodo ya chiharo chake.+Zina lake ni Yehova wa mawumba.”+20 “Ndiwe nthonga yane yakulwera, chilwero cha nkhondo,Pakuti na iwe niphwanyenge mitundu.Na iwe niparanyenge maufumu.21 Na iwe nitekenyurenge hachi na wakukwerapo wake.Na iwe niswenge gileta la nkhondo na wakukwerapo wake.22 Na iwe niswenge mwanalume na mwanakazi.Na iwe niswenge muchekuru na msepuka.Na iwe niswenge munyamata na mwali.23 Na iwe niswenge muliska na mskambo wake.Na iwe niswenge mulimi na vipani vya viŵeto vyake.Na iwe niswenge ŵalongozgi na ŵachiŵiri ku ŵawusi.24 Niwezgerenge Babuloni na wose awo ŵakukhala mu KalideyaChifukwa cha uheni wose uwo ŵachita pamaso pako mu Ziyoni,”+ wakuti Yehova.25 Yehova wakuti: “Wona, nkhwimikana nawe,+ iwe phiri lakuparanya.Iwe wakuparanya charu chose chapasi.+Ninyoloskenge woko lane kwimikana nawe na kukugodobolera pasi kufuma mu majalaweNikuzgorenge phiri lakunyeka na moto.”26 “Ŵanthu ŵazamutoramo chara mwa iwe libwe lapakona panji libwe lakuzengera fawundeshoni,*Chifukwa uŵenge wakupasuka muyirayira,”+ wakuti Yehova.27 “Tumphuskani chimanyikwiro mu charu.+Lizgani mbata pakati pa ŵamitundu.Tumani mitundu kwimikana nayo.Muchemerani maufumu gha ku Ararati,+ Mini, na Ashikenazi.+Mutumirani munthu wakulemba ŵasilikari.Tumani mahachi ghize nga mbazombe ŵanjara.28 Tumani mitundu kwimikana nayo,Mathemba gha Mediya,+ ŵalongozgi ŵake, na ŵachiŵiri ku ŵawusi wose,Na vyaru vyose ivyo ŵakuwusa.29 Charu chapasi chindindimenge na kuyaghayagha,Pakuti ivyo Yehova wakughanaghanira Babuloni vichitikenge,Kuzgora charu cha Babuloni kuŵa chinthu chakofya, kwambura wakukhalamo.+30 Vinkhara vya Babuloni vyaleka kurwa.Vyakhala mu malinga ghawo.Nkhongono zaŵamalira.+Ŵazgoka nga mbanakazi.+Vikaya vyake vyawotcheka na moto.Mphingilizgo zake zadumulika.+31 Nthumi yimoza yikuchimbira kukakumana na nthumi yinyake,Thenga limoza kukakumana na thenga linyake,Kukaphalira themba la Babuloni kuti msumba wake wapokeka, kosekose,+32 Kuti majambuko ghapokeka,+Kuti maboti ghamalukwa ghawotcheka na moto,Kweniso ŵasilikari ŵakutenthema.”33 Yehova wa mawumba, Chiuta wa Israyeli, wakuti:“Mwana msungwana wa Babuloni wali nga ni malo ghakupwanthirapo.Ni nyengo yakumudikinyulira pasi dikinyu.Nyengo ya vuna yizenge pa iyo sonosono.”34 “Nebukadinezara* themba la Babuloni wanirya,+Waniyungwiska.Waniŵika pasi nga ntchiŵiya chamwazi.Wanimilimitizga nga ntchinjoka chikuru.+Wazuzga nthumbo yake na vinthu vyane viwemi.Wanikamata.35 Uyo wakukhala mu Ziyoni+ wakuti: ‘Nkhaza izo zachitikira ine na thupi lane zize pa Babuloni!’‘Ndopa zane zize pa awo ŵakukhala mu Kalideya!’ wakuti Yerusalemu.”36 Ntheura Yehova wakuti:“Wona, nkhukwimira pa mulandu wako,+Niwezgerenge nduzga chifukwa cha iwe.+Nikamuskenge nyanja yake na komizga visimi vyake.+37 Babuloni wazgokenge vibumira vyamalibwe,+Malo ghakukhalamo ŵakambwe,+Chinthu chakuchitiska wofi na chakulizgirapo kaluvi,Kwambura wakukhalamo.+38 Wose pamoza ŵazamubangura nga ni nkhalamu zichoko.Ŵazamuwuluma nga mbana ŵa nkhalamu.”39 “Para ŵathukira, nizamuŵanozgera chiphikiro na kuŵaloŵezga,Mwakuti ŵazaye.+Kufuma apo, ŵazamugona tulo twamuyirayira,Ndipo ŵazamuwukaso chara,”+ wakuti Yehova.40 “Nizamukhira nawo nga nthwana twa mberere kukakomeka.Nga ni mberere zanalume pamoza na mbuzi.”41 “Awe, Sheshaki* wapokeka nadi,+Wakulumbika wa charu chose chapasi wakoleka!+Babuloni wazgoka nadi chinthu icho mitundu yikuzukuma nacho.42 Nyanja yakwera pa Babuloni.Wabizgika na unandi wa majigha ghake.43 Misumba yake yazgoka chinthu chakuchitiska wofi, charu chambura maji na chipalamba.Charu icho munthu wazamukhalamo yayi nesi munthu kujumphamo.+44 Nizamuzgokera kwa Beli+ mu Babuloni,Nizamufumiskamo mu mulomo wake icho wamira.+Mitundu yizamuthilimukiraso kwa iyo chara,Ndipo linga la Babuloni lizamuwa.+45 Fumanimo mwa iyo, ŵanthu ŵane!+Ponoskani umoyo winu ku ukali+ wakugolera wa Yehova!+46 Mungasongonokanga mtima yayi panji kopa uthenga uwo upulikikwenge mu charu.Mu chaka chimoza, uthenga wizenge,Chaka chakulondezgapo uthenga unyake,Wa nkhaza mu charu, muwusi kwimikana na muwusi.47 Ntheura, wonani, mazuŵa ghakwiza,Nizamuzgokera ku vikozgo vyakuŵaja vya mu Babuloni,Charu chake chose chizamukhozgeka soni,Ndipo ŵakukomeka ŵake wose ŵazamuwira mukati mwake.+48 Machanya na charu chapasi na vyose ivyo vilimo,Vizamuchemerezga mwachimwemwe pa Babuloni,+Pakuti ŵakuparanya ŵizenge pa iyo kufuma kumpoto,”+ wakuti Yehova.49 “Babuloni wakawiska ŵakukomeka ŵa Israyeli pera yayi,+Kweni ŵakukomeka ŵa charu chose chapasi nawo ŵawa pa Babuloni.50 Imwe mwapona ku lupanga, lutaninge, kwimilira yayi!+Kumbukani Yehova kutali,Yerusalemu wize mu mtima winu.”+51 “Takhozgeka soni, pakuti tapulika msinjiro.Soni zabenekelera visko vithu,Pakuti ŵalendo ŵawukira malo ghatuŵa gha nyumba ya Yehova.”+52 Yehova wakuti: “Ntheura, wonani, mazuŵa ghakwiza,Apo nizamuzgokera ku vikozgo vyake vyakuŵaja,Ndipo ŵakupwetekeka ŵazamutampha mu charu chake chose.”+53 “Nanga Babuloni wakwelere kuchanya,+Nanga wakhozge vigongwe vyake vitali,Ŵakuparanya ŵizenge kufuma kwa ine,”+ wakuti Yehova.54 “Pulikani, muli chilirizi mu Babuloni,+Kupoma kwa soka likuru mu charu cha Ŵakalidi,+55 Pakuti Yehova wakuparanya Babuloni,Wachetamiskenge mazgu ghake ghakuru,Majigha ghake ghapomenge nga ni maji ghanandi.Kupoma kwa mazgu ghake kupulikikwenge.56 Pakuti wakuparanya wizenge pa Babuloni,+Vinkhara vyake vikolekenge,+Ndipo mauta ghawo ghaphyolekenge,Chifukwa Yehova ni Chiuta wakuwezgera nduzga.+Wawezgerenge nadi.+57 Niloŵezgenge ŵakaronga ŵake na ŵanthu ŵake ŵavinjeru,+Ŵalongozgi ŵake, ŵachiŵiri ku ŵawusi na vinkhara vyake,Ŵagonenge tulo twamuyirayira,Ŵawukengeso chara,”+ likuti ntheura Themba, ilo zina lake ni Yehova wa mawumba.58 Yehova wa mawumba wakuti:“Nangauli chiliŵa cha Babuloni ntchisani, chidilimukirenge pasi,Nangauli vipata vyake ni vitali, viwotchekenge na moto.+Ŵanthu ŵaphyokenge pawaka.Mitundu yijivuskenge kuti yilyeske waka moto.”+59 Agha ni mazgu agho Yeremiya ntchimi wakatuma Seraya mwana wa Neriya+ mwana wa Maseya, apo wakalutanga na Zedekiya themba la Yuda ku Babuloni mu chaka chachinayi cha kuwusa kwake. Seraya wakaŵa mulaŵiliri wa vinthu vya themba.60 Yeremiya wakalemba mu buku limoza masoka ghose agho ghizenge pa Babuloni, mazgu ghose agha, agho ghakalembekera Babuloni.61 Yeremiya wakatiso kwa Seraya: “Para wakafika ku Babuloni na kumuwona, ukaŵazge mwakukwezga mazgu ghose agha.62 Mbwenu ukati: ‘A Yehova, mwayowoya kwimikana na malo agha kuti ghaparanyikenge, muŵavyenge wakukhalamo, munthu panji chinyama, ndipo ghaŵenge ghakupasuka muyirayira.’+63 Para wakamara kuŵazga buku ili, ukalikakilire ku libwe na kuliponya pakatikati pa Yufurate.64 Ukati: ‘Ndimo Babuloni wabilirenge kwambura kuwukaso+ chifukwa cha soka ilo nkhukhizgira pa iyo. Ndipo ŵavukenge.’”+Mazgu gha Yeremiya ghagotera pano.